"Osasun krisialdiak argi utzi du Urkulluri kudeatzaile onaren maskara erori zaiola" - Amurrio - Aiaraldea.eus\nEusko Legebiltzarreko hauteskundeak 2020\nBozkalekuetan egongo diren aldaketak\n"Osasun krisialdiak argi utzi du Urkulluri kudeatzaile onaren maskara erori zaiola"\nErredakzioa 2020-07-06 14:00\nEba Blanco, hauteskunde kanpainan hartutako irudi batean. / Aiaraldea.eus\nEBA BLANCO (Amurrio, 1973) 2. da EH Bilduko Arabako zerrendan. Indarrean dagoen hauteskunde kanpainan oso aktibo egon da eta ekitaldietan zabaldu duen mezua azaldu du.\nLehenik eta behin, nor da Eba Blanco?\nKazetaritza ikasi nuen eta berehala hasi nintzen bikoizketa munduan lanean. 16 urtez egin dut lan autonomo gisa, eta nire lanbidea Amurrioko udalari eskaini diodan dedikazioarekin uztartu dut. Horregatik ezagutzen eta sentitzen ditut hain gertutik gaur egun norberaren kontura lan egiten duten pertsona guztiak jasaten ari diren arazoak. Badakit zer sufritzen den autonomoa izanda, zer sakrifikatu behar den eta zer laguntza gutxi dauden.\n"16 urtez autonomo gisa lan egin dut eta badakit zein sakrifikatua den"\nAmurrioko Udaleko zinegotzia izan naiz 8 urtez eta Gasteizko Legebiltzarrean egon naiz 2012tik.\nAzken lau urteetan Legebiltzarreko mahaiko lehen presidenteordea izan naiz.\nHori da nire oroigarri profesionala eta politikoa, baina ez dut ahaztu nahi nire profil pertsonala. Asko gozatzen dut nire familiaz, bikotekideaz eta bi seme-alabez. Nire une libreak haiekin eta lagunekin partekatzea gogoko dut. Eta ahal dudan denbora guztia eskaintzen diot sukaldaritzari, maite dudalako, eta irakurketari.\nNoiz erabaki zenuen politikagintzan sartzea eta zergatik?\nPentsatu gabe sartu nintzen politikaren munduan. Beti izan naiz Eusko Alkartasunakoa, baina ez nuen inoiz pentsatu hauteskundeetara aurkeztea.\n2007ko udal hauteskundeetan Eusko Alkartasunako zerrendetan parte hartzera gonbidatu ninduten eta ez nuen inoiz pentsatu aukeratua aterako nintzenik.\nNire aurretik zihoan pertsonak bere akta entregatu zuen Arabako Foru Aldundira joateko, eta buruz sartu nintzen, inolako esperientziarik gabe, Amurrioko udaletxean.\nHori izan da nire eskolarik onena. Udal arlo batzuk kudeatzea egokitu zitzaidan eta asko ikasi nuen. Oroitzapen ona gordetzen dut udaletxean emandako urteez.\nEusko Legebiltzarrean esperientzia duzu jadanik, nola baloratzen duzu azken legealdian bizitakoa?\nPolitika etengabeko ikaskuntza da, eta nik beti esaten dut agertzen zaizkizun aukerak aprobetxatu behar direla, gogorra izan arren, beti ikasten baita zerbait, maila politikoan eta pertsonalean.\nAzken lau urteetan Gasteizko legebiltzarreko mahaian egon naiz eta asko ikasi dut maila horretan. Mahaiaren lana Legebiltzarraren kudeaketari berari erantzutea da, Legebiltzarreko ekimen batetik hasi eta boligrafoak erosteraino.\n"Maniobrarako tarte handirik ez dugu izan, EAJk eta PSE-EEk gehiengoa izan baitute bukatu berri den legealdian"\nArreta handia eta lan zehatza eskatzen du. Pozik oroitzen dut segurtasun-buruak Parlamentuko erregai-txartelak bidegabeki erabili zituela jakin nuenekoa. Astero onartzen ditugun fakturen jarraipen zorrotz bati esker jakin genuen hori.\nMahaiaren lanak ere protokolozko ekitaldi askotara joatea eskatzen du. Pena da ez dugula maniobrarako tarte handirik izan, PSE-EEren eta EAJren artean gehiengoa zegoelako eta eraman ditugun proposamen asko ez direlako aurrera atera. Hala ere, pozik nago egindako lanarekin. Oso esperientzia polita izan da gainera.\nZein da zure balorazioa Eusko Jaurlaritzak COVID-19aren krisialdiari dagokionez egindako kudeaketari buruz?\nKoronabirusaren agerpenak, dagoeneko kolpatua, gainditua edo gainezka zegoen Osasun sistema publikoa are eta gehiago ahuldu du. Urteetako inertziak, hautu politikoak eta planifikazio eta aurreikuspen ezak ekarri dituzten ondorioak COVID-19aren pandemian azaleratu dira, Osakidetzaren egoera erreala erakutsita.\nLidergo eza, Erakunde Sanitario Integratuek elkarlanean aritzeko zailtasunek, langile kopuru azpi dimentsionatuak, hornikuntzarako mendekotasunak edo estrategiak definitu, garatu eta konpartitzeko gaitasun ezak osasun krisi honetan bat-batean aritzea ekarri dute. Oso profesional onak ditugu Osakidetzan, erantzukizunez lan egin dute, larrua utzi eta haien bizitza arriskuan jartzen dute.\n"Herritarren konpromisoari eta Osakidetzako profesionalen ahaleginari esker gainditu dugu osasun krisialdia"\n1.500 langile kutsatu ziren eta langile bat zendu zen. Plastikozko poltsak erabili behar izan dituzte babesteko, segurtasun materiala faltagatik. Osasun krisialdi honek argi utzi du baita ere Urkulluri kudeatzaile onaren maskara hori erori zaiola.\nPNVk apaltasun faltarekin kudeatu du pandemia, bat-batean eta gainerako alderdi politikoen eta profesionalen ekarpenak kontuan hartu gabe. Ikusi besterik ez dago zer gertatu zen EHUko testekin.\nAurrera atera bagara, herritarren konpromisoari eta Osakidetzako profesionalen ahaleginari esker izan da.\nZein da EH Bilduren programan nabarmenduko zenituzkeen proposamenak?\nPrograma oso zehatza landu dugu, arloka egin dugu eta ehunka aditurekin partekatu dugu. 1.500 neurri baino gehiago ditugu, baina Maddalen Iriartek, gure lehendakariak, publiko egin dituen 10+1 konpromisoetan laburbilduko nituzke.\n1. Osasun publikoa indartzeko konpromisoa.; murrizketekin eta prekarietatearekin amaitu.\n2. Enplegua eta langileak babesteko konpromisoa.\n3. Industria sendotzeko konpromisoa: Berrikuntza eta susperraldi industriala.\n4. Herritarrentzako konpromisoa: adineko lagunen zaintzaleak zaindu.\n5. Gizartea babesteko konpromisoa. Bizitzak duin bizitzeko (haur era gazteen oinarrizko errenta unibertsala, hileko 120 eurokoa, gazteen emantzipazioa errazteko, 300 euroko oinarrizko errenta eta 1.080 euroko gutxieneko pentsioa).\n6. Etxebizitza eskubidea denontzat (etxebizitza alokairu publikoak eta alokairuaren prezioa mugatzea).\n7. Larrialdi klimatikoari aurre egiteko konpromisoa\n8. Hezkuntza sistema eraberritu.\n9. Euskararen eta kulturaren aldeko konpromisoa.\n10. Euskal Herritarrontzat justiziaren aldeko konpromisoa (ustelkeriaren bulego publikoa eratu eta indarkeria matxistari aurre egireko Euskal Ituna).\n11. Erabakitzeko eskubidearen defensa irmoa.\nZein da koalizioaren helburua hauteskundeetan, emaitzei dagokienez?\nLehendakarigai onena dugu eta irabaztera ateratzen gara. Erakutsi dugu herri honetako gobernuaren alternatiba garela, eta gure konpromisoak betetzeko gai garela erakutsi nahi dugu.\nZergatik uste duzu jendeak bozkatu beharko lukeela zure zerrenda?\nEAEk aldaketa merezi du. Politika zahar eta geldoekin amaitzeko unea da. Bultzada berri bat merezi dugu. Bultzada hori zintzotasun politikotik, gardentasun instituzionaletik, sakontze demokratikotik, lankidetzatik eta sistema publikoaren defentsa zalantzarik gabetik iritsiko da. Apaltasunez eta dedikazioz, lana oinarri hartuta, prest gaude parametro horietan alternatiba bat eraikitzeko.\nTalde onena dugu, Lehendakarigai onena dugu eta prest gaude merezi dugun herria eraikitzeko.


Trekutz egunak erantzun bikaina izan du - Antzuola - Goiena.eus\nTrekutz egunak erantzun bikaina izan du\nImanol Beloki Unamuno 2018-09-11 15:13\nArrola Mendizale Elkarteak urtero egiten zuen Finalista Egunari lekuko hartu dio Trekutz Egunak. Herriko gazte talde baten ekimenez iaz hasi ziren ospakizunarekin. Iaz moduan, aurten ere, erantzuna ezin hobea izan da. Batzuk bizikletan, beste batzuk oinez eta bakar batzuk autoz igo ziren zapatuan, bertara.\nAutoa ahalik eta gutxien erabiltze aldera, hainbat herritar oinez abiatu ziren 10:00etan, Antzuolako Herriko plazatik. Txirrindulariak ordu erdi beranduago. 10:30ean, dortsal eta guzti. Antzuolatik Trekutzeraino dauden bost kilometro gogorrak egin ostean, hamaiketakoa egin, eta bolo txapelketa izan zuten, besteak beste. Ekitaldi guztiak bukatu zirenean, mahaiaren bueltan jarri ziren, bi paella erraldoi jateko. Guztira, 28 kilo arroz egindako paellak jan zituzten.\nAntolatzaileak pozik agertu arren, datorren urterako erreleboa ere eskatu zuten, Trekutz eguna antolatzeak izaten duen lan gogorragatik. "Goizeko 07:00etan esnatzea, honek duen lana gure kargu izatea… datorren urtean erreleboa badugu eskertuko genuke…", adierazi du Mikel Lizarazu antolakuntzako kideak.\nMireia Bikuña 2018 ira 08 Antzuola\nBatzuk bizikletan (29 txirrindulari), beste batzuk oinez eta bakan batzuk autoz igo dira goizetik Trekutzera. Natura eta festa eskutik dakarren asp...


Cookieak webgune batzuetara sartzean ordenagailuan deskargatzen diren fitxategiak dira. Cookieen bitartez, erabiltzailearen edo bere ekipoaren nabigazio-ohiturei buruzko informazioa bildu eta berreskuratu dezake webguneak, eta, jasotako informazioaren eta ekipoa erabiltzeko moduaren arabera, erabiltzailea identifikatzeko erabil daitezke.\nCookieak funtsezkoak dira Interneten funtzionamendu egokirako. Hainbat abantaila dituzte zerbitzu interaktiboei dagokienez, eta webguneetan zehar nabigatzea errazten dute.\nOndoren emango dizugun informazioak cookie mota desberdinak ulertzen lagunduko dizu:\nEditoreak berak biltzen ditu, erabiltzaileak eskatutako zerbitzua emateko.\nHirugarrenek jaso eta kudeatzen dituztenak dira. Ezin dira propiotzat hartu.\nErabiltzailea nabigatzen ari den bitartean biltzen ditu datuak, eskatutako zerbitzua emateko xedez.\nLortutako terminalean gordeko dira eta lortutako informazioa zerbitzua emateko xedez erabiliko du cookieen arduradunak.\nWebgunean zehar ondo nabigatzeko beharrezkoak dira.\nHorien bidez, erabiltzaileak webgunean zehar nabigatzeko ezaugarri egokiak lortuko ditu (hizkuntza).\nZerbitzua ematen duenak erabiltzailearen nabigazioarekin lotutako azterketa egin dezake, webgunearen erabileraren jarraipen bat egite aldera. Gainera, eduki bisitatuenak zeintzuk diren, bisitari kopurua zein izan den eta abar zehaztu daitezke.\nEditoreak publizitatea sar dezake webgunean, webgunearen beraren edukiaren arabera.\nEditoreak publizitate sar dezake webgunean, erabiltzailearen nabigazio ohituren bidez lortutako informazioaren arabera.\nUztailaren 11ko 34/2002 Legearen 22.2 artikuluan ezarritakoaren arabera, Informazio eta Merkataritza Elektronikoaren Gizartearen Zerbitzuei buruzkoa (LSSI-CE), HERTELL SCOOP erakundeak bere websiteko cookieen inguruko informazioa ematen du:\nGoogle Analytics: Cookieak biltzen ditu, webgune honetako bisiten trafikoari eta bolumenari buruzko estatistikak lantzeko. Webgune hau erabiltzean, Googlek zuri buruzko informazioa tratatzea onartzen ari zara. Beraz, horri dagokion edozein eskubide gauzatzeko, Googlerekin harremanetan jarri behar duzu.\nGoogle Analyticsen cookieak Estatu Batuetan kokatutako zerbitzarietan gordetzen dira eta hirugarrenekin ez partekatzeko konpromisoa hartzen dute. Salbuespena: sistemaren funtzionamendurako beharrezkoa den kasuetan edo legeak behartzen duenean. Googleren arabera, IP helbidea ez da gordetzen.\nGoogle Inc. Konpainiak “Privacy Shiels” (pribatutasun ezkutuak) delakoak ditu, eta horren bidez, bermatzen da transferitutako datu guztiak Europako araudiaren araberako babes mailarekin tratatzea. Horren inguruko informazioa kontsulta dezakezu lotura honetan: https://support.google.com/analytics/answer/6004245.\nNahi baduzu, nabigatzaileetarako Google Analytics-en desgaitze-osagarria erabil dezakezu. Horren jarraibideen arabera, zerbitzu horren cookie analitikoak baztertu daitezke nabigatzaile guztietan. Horren inguruko informazio gehiago kontsulta dezakezu honako loturan: https://tools.google.com/dlpage/gaoptout\nEra berean, HERTELL SCOOP erakundeak erabiltzaileari jakinarazi nahi dio aukera daukala nabigatzailea konfiguratzeko eta cookieen berri emateko. Horrela, nahi izanez gero, disko gogorrean ez instalatzeko eska dezakezu.\nOndoren, hainbat nabigatzaileren loturak emango dizkizuegu; horien bidez, aipatutako konfigurazioa burutu dezakezue:


KALAMUA KORRIKALARI TALDEA: GRAND ULTRA VALLE DE ARAN 2015 (2)\nKaixo,ikusten den bezela ongi betetzen ari zara bekario lanak, bai korrika bai idazten\npoza ematen zure aukerak Urrezko Ekipoan sartzeko ondo bideratuta daukazula.\nAzken bultzada hurrengo asteburuan izan daiteke Zurizako bike stage, ni erne egongo naiz detalle guztiak kontuan hartzeko.\nRemerua aldetik txosten onak eldu zaizkik eta hori ere kontuan hartzeko asmoa daukak,\nBueno datorren asteburua erabakigarria espero dut izatea eta txartela lortzea hemendik aurrera bekariotik kidera pasatzea.\nNahi duena talde horretan sartzea badaki Markiñe da adibide honena\nZorionak Ivan por la cronica y por la carrera , se esta poniendo el liston muy alto en el tema de las cronicas y las carreras !!!!!\nOstra....palabras mayores.....Urrezko Ekipoaaaa....nik uste nuen bekario KKT izatetik KKT kidea izatera pasatzeko fasean nengoela....baina Urrezko Ekipora sartzeko aukera badago Zurizan maila eman beharko da.. Igande hontan entreno en B (calladitos, no contarle a nadie....jajaj)\nBa ea Zurizara joateko kotxeak eta bizikletak nola gestionatzen ditugun.. gaur biltzen bazarete komentatu mesedez. Ni Markiñatik ibiliko naiz eta ez dakit noiz bueltatuko naizen. Whatsappetik egongo gara!!


Egun osoko festa handia, zortzi artistaren itzalpean - Debagoiena - Goiena.eus\nEgun osoko festa handia, zortzi artistaren itzalpean\nEneko Azurmendi 2017-12-14 17:36\nZortzi finalistak, aurkezpenean. Argazkia: Bertsozale Elkartea.\nDomekan jokatuko dute Bertsolaritza Txapelketa Nagusiko finala Barakaldoko Bilbao Exhibition Centren (BEC); Aitor Mendiluze, Igor Elortza, Beñat Gaztelumendi, Maialen Lujanbio, Sustrai Colina, Aitor Sarriegi, Amets Arzallus eta Unai Agirre dira zortzi bertsolari finalistak.\nDuela lau urteko finalarekin alderatuta, aldaketa bakarra dago aurtengoan. Izan ere, Unai Agirrek Unai Iturriagaren lekua hartuko du. 14.600 bertsozale batuko dira domekan BECen, 11:00etan hasiko den final handian. Debagoien osotik hainbat lagun joango dira hara.\nHerri gehienetatik joango dira autobusak: Arrasatetik, Bergaratik, Oñatitik, Aretxabaletatik eta Aramaiotik. Beste bertsozale asko autoz ere joango dira. Oñatiko gaztetxean, gainera, finala ikusteko aukera egongo da.\nFinalari berari begira jarrita, "egun osoko festa handia" espero dute bailarako zenbait bertsozalek, eta finala "airean" ikusten dute. "Egun osoko saio bat da, luzea, eta edozer gauza pasa daiteke", dio Xabi Igoak. Manex Agirrek ere ez du batere argi irabazle zein izan daitekeen. "Bertsolari bakoitzak bere ekarpena egingo dio finalari, eta hori izango da polita. Guztiek arriskatuko dutela iruditzen zait, eta guk horrekin gozatu egingo dugu". Iñaki Olaldek berdintasun handia ikusten du finalista guztien artean, eta faboritorik ez duela dio. "Bertsotan ondo egiten duenak aurrera egitea iruditzen zait justuena. Irabazi dezala onenak". Txapelketan lau aldiz epaimahaiko kide izan den Mikel Fernandez de Arroiabek dio txapelketa bikaina izan dela eta "oso maila ona" eskaini dutela, bai finalistek, baita kanpoan geratu direnek ere.\nAhozkotasuna lantzen duten nazioarteko hainbat ikertzaile BECen izango dira, Mintzola Ahozko Lantegiak gonbidatuta. Horientzako lanean ibiliko dira hainbat itzultzaile, momentuan bertan bertsoak ingelesera itzultzen –ahoz–. Mariela Barkero aretxabaletarra izango da itzultzaile horietako bat: "Kabina bakoitzean bi egoten gara, eta ordu erdian behin aldatu egiten dugu txanda, kontzentrazio handia eskatzen duen lana da eta".\nMartitzenean –21:00etan– saio berezia eskainiko du Goiena telebistak, Julen Iriondo kazetariak aurkeztuta. Mahai-inguru bat izango da, Ibon Leibar, Maider Arregi eta Iñaki Olalde bertsozaleekin. Finaleko bertsoaldi onenak errepasatzeaz gain, saioaren nondik norakoak aztertuko dituzte.


Udaltzainen lan-poltsa sortzeko hautaketa prozesua.\nEskaerak aurkezteko azken eguna otsailaren 15a (barne).\nIkus emaitzak, zerrendak, ebazpenak...\nKale-izendegia 1 (PDF - 12.8 Mb)\nKale-izendegia 2 (PDF - 25 Mb)\nc) Eskola Graduatua, Lehen mailako Lanbide Heziketa edo baliokidea den titulua izatea. Atzerriko titulazioen kasuan, titulua homologatuta dagoela dioen ziurtagiriaren jabe izatea.\nd) Gizonek gutxienez 1,65 metroko garaiera eduki behar dute; emakumeek, berriz, 1,60koa. Baldintza hori eskatzen zaien mementoan egiaztatuko da.\nf) Euskarako 2. hizkuntza eskakizuna izatea. Baldintza hori dagokion ziurtagiria ekarrita egiaztatuko da; bestela, oposizio-aldian bertan horretarako azterketa bat eginda.\ng) Euskal Herriko polizia prestatzeko eta aukeratzeko araudia onartzen duen 315/1994 dekretuaren eranskinean aipatzen diren arrazoi medikoen bazterketen taulan ez agertzea. Hori bere garaian egiaztatu beharko da bidezkoa den azterketa medikoaren bidez.\nh) Dolozko delituren bat egiteagatik kondenatuta ez egotea; Administrazio Publikoko zerbitzutik zigor-espediente bidez baztertuta ez egotea eta funtzio publikoan aritzeko desgaituta ere ez egotea. Halaber, arau penalen eta administratiboen arabera, errehabilitatzearen onura aplikatuko da.\ni) Euskal Herriko Poliziaren kidego baten sartzeko aukeraketa-prozesuren batetik arau-hauste larri edo oso larriren bat egiteagatik kanporatuta ez egotea, baldin eta kanporatzearen adierazpena egin zeneko egunetik hasita, preskripzio-epearen adinako denbora igaro ez bada.\nEskola Graduatuaren, Lehen Mailako Lanbide Heziketaren edo horien baliokide den tituluaren kopia. Atzerriko titulazioen kasuan, titulua homologatuta dagoela dioen ziurtagiria aurkeztu behar da.\nB motako gidabaimenaren kopia\nEuskarako 2. Hizkuntza Eskakizuna duela egiaztatzen duen agiria edukiz gero. Hala ez bada, azterketa egingo da hautaketa prozesuaren baitan.\nPosta Bulegoetan, betiere, eskaerak aurkezteko epearen barruan, gutun-azal irekian aurkeztu beharko zaio eskaera orria postetxeko funtzionarioari, hark ziurtatu ahal izan dezan. Eskaera-orria bera da zigilatu behar dena. Kasu horretan bakarrik ulertuko da postetxera eraman den egunean bertan sartu dela eskaera orria Elgoibarko Erregistro Zentralean.\nAlkatetzak Ebazpena emango du, onartutakoen eta baztertutakoen behin-behineko zerrendak onartzeko, eta zerrenda horiek Elgoibarko Udalaren iragarki-taulan eta Udalaren web-gunean jarriko dira. Erreklamazioetarako eta eskaeretan egindako akatsak edo okerrak konpontzeko, 5 laneguneko epea izango da.\nOposizioko lehenengo ariketa non eta noiz izango den Elgoibarko Udalaren iragarki-oholean eta udal web-gunean emango da argitara, aukeraketa-prozesuan onartutakoen eta baztertutakoen behin-betiko zerrenda onartzeko ebazpenarekin batera.\nPERTSONALA - Pertsonala


Fidantza depositatzeko zerbitzu txarra\nFiantza depositatzeko zerbitzu oso txarra.\n-Kontratuan argi eta garbi jartzen du zenbatekoa den errentaren prezioa eta baita fiantzarena ere. Baina argitu gabeko arrazoi bategatik, Eusko Jaurlaritzak 50 euro gutxiago depositatzeko agindu dit.\n-Kontratuan argi eta garbi ezartzen du zein egunetan sinatua dagoen eta zein egunetan sartzen diren pisuan bizitzera. Fiantza depositatzeko eskaera epe barnean egin arren, %2ko gainordainketa eskatu didazue.\n-Lau hilabeteko atzerapenarekin iritsi da fiantzaren depositoaren ordainagiria. Apur bat gehiago tardatuz gero, kontratuaren periodoa bukatua legoke.\n-Eusko Jaurlaritzak e-postaz bidali izan dit ordainagiria. Ni ontzat ematen dut komunikazio mota hau, bistan da. Baina nire dokumentuak derrigor Eusko Jaurlaritzaren bulegoan eta paper formatuan entregatu behar dira. Eusko Jaurlaritzak e-postaz ez ditu onartzen.\n-Eusko Jaurlaritza lau haizeetara ari da zabaltzen IoT, Industria 4.0, langile eta produktuen mogikortasuna eta beste hainbat kontzeptu. Eta hara non, Eusko Jaurlaritzak bere bulegoetan paperean inprimaturiko eta erregistratutriko dokumentuak bakarrik onartzen dituen. Ba kanpoan bizi eta lan egiten duen hiritar batentzat lan gaitza da.\n-Agerian dago Eusko Jaurkaritza ez dela gai fiantzen gai hau kudeatzeko.\n-Hiritarrarentzat badirudi Etxebizitza sailean nolabaiteko beharra dagoela langileak zeozertan erabiltzeko, krisi garaian etxebizitza eskaera asko jeitsi delako. Non sartu langile horiek? Ba fiantzak jasotzen, lan erabat mekanikoan.\n-Bideratu ezazue on-line aplikazio bat.\n-Aurrekoa egitea zuen kapazitazio teknikotik haratago badoa, alda ezazue legea, eta fiantza depositatzeko betebeharra kendu ezazue.\n-Haurreko soluzioak ez badira bideragarriak, zuen langileak programazio eta tresna digitalekin trebatu ditzazkezue, zerbitzua on-line eskaintzeko.\nBadakit, hor dago koska, zuen bulegoan entregatu behar direla dokumentu horiek, paperean. Hori bera eskatzen dut, on-line egiteko aukera. Bulego horretatik 1800 km-tara biziz gero, zaila da bulegora gerturatzea.\nBadakit posta ziurtatua bidaltzeko aukera dudala, baina horrek esan nahi du epez kanpo iristeko aukera handia dagoela. Posta ziurtatu urgentea 45€ dira, ez da aukera bat.\nGaur egungo zuen prozedura zer da "Eusko Jaurlaritza 4.0" inplementatzea?\nEdo "Euskadi, Auzolana" kontzeptua aplikatzea?\nHiritarra zigortzuen duzue horrelako akats eta prozedurekin, irabazteko aukera gutxi daukagula jakin badakizuelako.\nNik uste Eusko Jaurlaritzaren egitura ugari zaharkituak gertu direla eta egitura horiek aldatzeko ez daukazuela gaitasunik.\nEdozein enpresa edo organizazio txikik prozedura eta ordainketa guztiak online egiteko aukera ematen du. Horretarako, organizazio horien lan egiteko modua eta trenbakuntza aldatu egin dira: ziurtagiri digitalak, sinadura digitalak eta beste. Eta lehen zigiluak jartzera dedikatzen zen pertsona, orain beste zeozertara dedikatzen da, formazio egoki baten ondoren noski.\nBaina Eusko Jaurlaritzan hori aplikatzea? zaila.\nTamalez, horrela jarraituz gero behin gauzak ankaz gora baino ez daudenean aldatu behar izango da, neurri traumatikoekin.\nMilesker, badakit, paper formatuan eta zuen bulegoan entregatu behar dira kexak.\nOso ondo (ironikoki)\nHori zer da Eusko Jaurlaritza 4.0 edo Auzolana?\nEdo besterik gabe gaur eguneko bizitzara ez zaudetela egokituak?\nEdo zuen egiturak erabat zaharkituak geratu direla?\nAlokatuta daukazun etxearen fidantza-gordailuaren tramitazioan akatsak daudela uste baduzu, etxe hori dagoen Lurralde Ordezkaritzara jo behar duzu


Book Trailer Lehiaketaren sari-banaketa jendetsua Tabakaleran • ZUZEU\nBook Trailer Lehiaketaren sari-banaketa jendetsua Tabakaleran\nMaiatzaren 20an, ostiralarekin, jakingo dugu Galtzagorri Elkarteak antolatzen duen Liburu Gaztea Book Trailer Lehiaketako irabazle nagusiak zein diren. Lehiaketaren 4. edizioan gora egin du parte hartzeak eta gora book trailerren kalitateak. Guztira 241 book trailer aurkeztu dira (iaz baino 46) gehiago eta epaimahaiak hautatu ditu finalista nagusiak. Publikoaren Saria, berriz, boto bidez erabaki da apirilean. Irabazleek bihar jasoko dute saria Tabakalerako zinema aretoan egingo den ekitaldian, 12 eta 16 urte bitarteko 180 gazte bilduko dira bertan.\nIlunabarra (Axular Lizeoa. Donostia)\nBook Trailer Lehiaketaren sari-banaketa\nIribar: "Atotxan ikurrina ateratzea, ahaztezina"


Argazkiak ere irakurri egin behar dira | Haria | IRRATIA\nArgazkiak ere irakurri egin behar dira\nABC egunkariak pasa den arilaren 26an azalera eramandako argazkiak sortu du zurrunbiloa: konfinamendua hasi zenetik haurrak kalera atera zitezkeen lehen eguna zen eta Juan Herrero fotokazetariak Donostiako Zurriola etorbidean jarri zuen begia. Argazkian haur eta guraso andaka ikus daiteke, segurtasun neurriak errespetatu gabe, eta sare sozialak sutan dira ordutik: argazkian ikusten dena, egia den ala ez da eztabaida. Objektiboa orain, argazkilariei begira dago. Bostok photo agentziako Gari Garaialde eta Foku agentziako Jagoba Manterola fotokazetariek eman digute gaiak sortarazi dizkien sentsazio eta iritzien berri.\nOihana AZKUE|01/05/2020 Actualizada:\nABCko portada apirilak 26\n«Donostia, apirilak 26» zioen Juan Herreroren argazkiaren argazki-oinak. Konfinamendu egoeran umeek kaleratzeko aukera izan zuten pasa den igandean eta egunkari gehienen azal nagusiak hartu zuen albisteak. Herrerok Donostian egindako argazkian jendez gainezka antzematen da Donostiako Zurriola etorbidea, horrek gatazka bikoitza sortu zuen. Alde batetik gurasoei kritika arduragabetsuak izateaz leporatuta, eta bestetik, argazkiaren egiazkotasuna ez bainan jarri zen. Benetakoa al zen irudi hori?\nArgazkia, 200 mmtako teleobjektiboaz hartutakoa da, fotokazetarien jardunean ohiko tresna. Gizakiaren ikusmena jaso nahi izatera 30 mmtako objektiboa erabili beharko zukeen Herrerok Bulebarreko argazkia jasotzerakoan. Zer gertatzen da teleobjetiboarekin? Bada, modu laburrean azaltzeko, argazkian agertzen diren objektu desberdinen arteko planoak laburtzen dituela, eta sentsazio lau bat sortzen duela. Alegia, argazkiak jende asko ikusten da, elkarrengandik oso hurbil, baina sentsazio hutsa da hori, errealitatean beraien arteko distantzia askoz ere handiagoa zen, eta hori antzeman daiteke eraikinetan ere. Adibidez, argazkian badirudi Kursaalaren eta Udatxelearen artean, eraikin bat dagoela soilik..... Sentsazio hori izan da, jende askori muntaia baten aurrean dagoela pentsatzera eraman duena. Argibideak jasota, ordea, muntaiaren ideiak indarra galdu beharko luke Gari Garaialderen aburuz, baina, sare sozialetan bada oraindik horrekin tematuta dagoenik.\nZer erakusten du argazkiak? Eta, zer erakutsi nahi du? dira bor-borrean dabiltzan galderak. Gari Garaialde fotokazetariak argi dauka: «lehenengoa kultura bisual apur bat duen edonork erantzun dezake, bigarrena aldiz, Juan Herrerok soilik».\nJagoba Manterolak deitoratu egiten ditu sare sozialetan gero eta oihartzun handiagoa duten sasi-jakintsuak: badirudi bat-batean guztiok dakigula guztiaz. Amorrua ematen dio, epaile birtual horiek guztiak nola ari diren gai honi hozkaka, erreparo handirik gabe, eta aldi berean, nola begiratzen duten beste aldera krisialdi honetan ikusten ari garen hainbat jarrera ulerkaitzen aurrean.\nArgi geratu dena da, apirilaren 26an Donostiako Bulebarrean hartutako argazki horrek, argazki zabalago bat erakusteko bidea eman duela. Ikasi dugu baina, argazkiak ere irakurri egiten direla, eta irakurketa guztiak ez dira berdinak izaten.\nHausnarketarako bide ederra zabalu digute bi argazkilariek.


Hasiera » Azken albisteak » Nazioarteko Azken Albisteak » Jamaika Azken Albisteak » Aste honetan Ocho Rios Jamaikan bi itsasontzi deitzen\nJamaikako gurutzaldi turismoa\nJamaikako Turismo Ministroa, Hon. Edmund Bartlett-ek agerian utzi du aste honetan Ocho Rios portura bi gurutzaldi-ontzik deituko dutela. Ministroak azpimarratu duenez, garapen hori Jamaikako helmugaren eskaera gero eta handiagoaren eta turismo sektorea berriro irekitzeko ahaleginen arrakastaren erakusgarri da.\nMSC Meraviglia Ocho Rioseko portura itzultzen da asteartean, irailaren 21ean, azarora arteko bost deialdietatik lehenengo.\nCarnival Sunrise Jamaikan ere atrakatuko du irailaren 22an, asteazkena, itzulerako bidaian.\n2020ko ekainaz geroztik bidaiarien geldialdien itzulerarekin, Jamaikan etengabeko hazkundea ikusten ari da gurutzaldi turismoaren industrian.\n"Saritutako MSC Meraviglia Ocho Rioseko portura itzultzen da asteartean, irailak 21, azarora arteko bost deialdietatik lehenengoan. Gutxi gorabehera 7,000 bidaiari eta tripulazio garraiatzeko ahalmena badu ere, 2,833 pertsona ingururekin atrakatuko du COVID-19 protokoloak direla eta ", azaldu du Bartlett ministroak.\nMSC Meraviglia izan zen atrakatu zuen azken itsas bidaia Jamaikan 2020 hasieran COVID-19 pandemiak jo zuenean, uhartearen nazioarteko mugak ixtea behartu zuen.\nJamaikara itsasoratzen den beste ontzia, Ocho Riosera ere atrakatzeko, Inauterietako Egunsentia da bueltan, irailaren 22an. Inauterietako Egunsentia izan zen uhartea bisitatu zuen lehen ontzia, Jamaika berriro ireki baitzen gurutzaldi turismoari astelehenean, abuztuak 16, eta 11 deialdi egingo ditu abendura arte.\n"Gurutzaldi-bidalketa funtsezkoa da turismoaren sektorea berreskuratzeko, eta ontzien ongietorria itzultzen ari gara Jamaikako Korridore Erresilienteak gure bisitariei, turismo-langileei eta biztanle guztiei ingurune segurua eskaintzen dietela onartuta", adierazi du Bartlett ministroak.\n"2020ko ekainetik etenik gabeko bisitarien etorreraren bueltan, etengabeko hazkundea ikusten ari gara COVID-19 aurreko mailetara eta orain, gurutzaldi-ontzien industria berriro abian dela, gure kopuruaren hazkunde nabarmena espero dugu", gaineratu du .\nBartlett jaunak esan duenez, Jamaika ondo prestatuta dago itsas bidaia-deietarako, nazioarteko zein tokiko Osasun eta Ongizate Ministerioaren COVID-19 protokoloak betetzeko baldintza guztiak jarri baitira, eta bidaiariak korridore elastikoetara mugitzera mugatuta daude.\n"Azpimarratu behar dut itsasontziek gurutzaldi-ontzien berrabiaraztea arautzen duten neurri zorrotzak bete behar dituztela, gutxi gorabehera bidaiarien eta tripulazioaren% 95 guztiz txertoa izan behar dutela eta bidaiari guztiek COVID-19 proban emaitza negatiboen frogak eman behar dituztela. 72 ordu bela. Txertatu gabeko bidaiarien kasuan, hala nola haurren kasuan, PCR proba egitea agintzen da, eta bidaiari guztiei ere ontziratu eta aztertu (antigenoa) egiten zaie ", azpimarratu du Bartlett ministroak.\nOrain arteko ordutegietan oinarrituta, Bartlett ministroak esan du Jamaikak 20 gurutzaldi-deialdi espero dituela urte bukaera baino lehen.


Durangoko Azoka abenduaren 5etik 8ra egingo dela iragarri dute astelehen honetan, segurtasun neurri bereziak hartuz (argazkia: Gerediaga).\n2020ko Durangoko Azoka egin egingo da: hori da astelehen honetan Gerediaga Elkarteko kideek eman duten prentsaurrekotik atera daitekeen albiste nagusia. Hori bai, nola egingo den oraindik guztiz zehazteke dago, Nerea Mujika Gerediagako presidenteak eta Arantza Atutxa kudeatzaileak aurreratu dutenez, gauza asko aldatu beharko baitira COVID-19aren pandemiak eragin duen egoeragatik.\nAbenduaren 5etik 8ra egingo da Durangoko Azokaren 55. edizioa eta fisikoki Landako gunean antolatuko denarekin paraleloan, “azoka birtuala” ere egingo da. Azaldu dutenez, “egoera berri honetan jarraitu beharreko osasun eta segurtasun neurriak betetzeko, protokolo berezia lantzen eta diseinatzen dabil” Gerediaga elkartea, Durangoko Azoka osatzen duten ekosistemako gainontzeko eragileekin bilduz eta guztien ekarpenak jasoz.\nProgramazioa murriztuta eta sarean ere azoka\nEgitarauan eragin zuzena izango du koronabirusaren aurkako neurrietara egokitu beharrak. Zuzeneko emanaldi, aurkezpen eta ekitaldi gutxiago, ikusle kopuruak murriztuta eta espazioen edukierak kontrolatuta: beste leku askotan ere ohikoa bihurtzen ari dena ikusi beharko da aurten euskal kulturaren plaza nagusian. Programazioan izango den galera hori konpentsatzeko, streaming emanaldiak izango dira Durangoko Azokaren webgunean.\nBeste mota bateko galerek ere kezka sortu dute: Landakon jende askoz gutxiago ibili ahalko dela kontuan izanda, salmentak jaitsiko direla aurreikustea ez da zaila. Zenbait argitaletxe eta kultur ekimenentzat urteko fakturazioaren zati inportantea galtzea esan nahi luke horrek. Kolpe hori biguntzea ere bilatuko du Gerediagak: Durangoko Azokaren webgunea online erosketak egiteko lekua ere bihurtuko da abenduaren 5etik 8ra bitartean.\nKonfinamenduan kulturak bete duen zeregina azpimarratu du Mujikak asteleheneko agerraldian. Bere esanetan, “salbatu egin” gaitu etxetik atera ezinda egon garen denboran. Sektore kaltetuenetarikoa da kulturarena eta, aldi berean, martxotik aurrera bizi izandakoak balio izan du ohartzeko “zeinen beharrezko ditugun” kulturgintzan dihardutenak.\nHori guztia kontuan izanda, eta egoera xamurra ez den arren, mezu baikorra plazaratu nahi du Durangoko Azokak. Hortik aurtengo leloa: “TaupaDA!” izango da 55. edizioari lagunduko dion eslogana.\nKanal hauetan artxibatua: Durangoko Azoka 2020 | Durango | Covid-19ren biharamunari so


Bilbao is Mendi\nAzken eguneratzea: Osteguna, 19 January 2017 00:23\nArgitaratua: Osteguna, 19 January 2017 00:21\nDavid Lama: "Annapurna III izango da 2017ko helburu nagusia"\nAzken eguneratzea: Larunbata, 07 January 2017 15:15\nArgitaratua: Larunbata, 07 January 2017 15:13\nSir Chris Bonington 2016ko WOP Saria\nAzken eguneratzea: Azteazkena, 04 January 2017 15:02\nArgitaratua: Azteazkena, 04 January 2017 15:00\nFREEDOM UNDER LOAD Bilbao Mendi Film Festival-eko 9. edizioaren irabazle\nAzken eguneratzea: Azteazkena, 21 December 2016 10:01\nArgitaratua: Larunbata, 17 December 2016 19:48\nSari Banaketa Ekitaldia Mendifilm2016\nAzken eguneratzea: Azteazkena, 21 December 2016 09:52\nArgitaratua: Azteazkena, 21 December 2016 09:52\nTal Skloot-ek 4 Wheel Bob filma aurkeztu digu\nAzken eguneratzea: Ostirala, 16 December 2016 01:49\nArgitaratua: Ostirala, 16 December 2016 01:46\nTal Skloot, 4 Wheel Bob filmako zuzendariak Bob Coomber-i buruzko istorioa ekarri digu, gurpildun aulkian gailur gorenetara iristeko gai den mendizalearen istorioa, hainbatentzat inspirazio eredu dena.\nBonington, Troillet, Lama, Pou Anaiak, Fasnacht, Devrient, Carter...\nAzken eguneratzea: Ostirala, 16 December 2016 01:33\nArgitaratua: Ostirala, 16 December 2016 01:17\nAurreko asteburua bezala, datorren hau ere izen eta lagun handiz betea dator.\nOlas de Hielo eta Incognita Patagonia erakusketak egileek gidatuta\nAzken eguneratzea: Azteazkena, 14 December 2016 18:24\nArgitaratua: Azteazkena, 14 December 2016 18:24\nAbenduak 15ean, osteguna, bisita gidatuak eskainiko dituzte Jose Maria Alvarez-ek Rekalde Aretoko OLAS DE HIELO erakusketan (10.00) eta Eñaut Izagirrek Zabalgune eraikineko INCOGNITA PATAGONIA erakusketan (16.00).\nCVCEPHOTO-tik sortuko da Mendifilmeko 2017ko kartela\nAzken eguneratzea: Asteartea, 13 December 2016 01:18\nArgitaratua: Asteartea, 13 December 2016 00:53\nClub Vasco de Camping Elkartearen CVCEPHOTO nazioarteko mendiko argazkilaritza lehiaketaren 2016ko edizioko hiru irabazleak Euskal Herrian bildu dira: Krystle Wrigth australiarra, Paul Bride kanadarra eta Yhabril bilbotarra.\nEskuratu Alpinist Magazine eta Backcountry Magazine!\nAzken eguneratzea: Astelehena, 12 December 2016 14:35\nArgitaratua: Asteartea, 06 December 2016 16:27\nALPINIST MAGAZINE eta BACKCOUNTRY MAGAZINE mendi eta eski munduan prestigio handieneko aldizkariak dira, eta Bilbao Mendi Film Festivaleko babesle eta media partnerrak dira biak.\nMetro Bilbaoko argazki erakusketa CVCEPHOTOren eskutik\nAzken eguneratzea: Astelehena, 12 December 2016 14:33\nArgitaratua: Ostirala, 09 December 2016 13:18\nGaur, ostirala, inauguratu da ofizialki CVCEPHOTO mendiko nazioarteko argazkilaritza lehiaketaren erakusketa Metro Bilbaon. Mendi Film Festivalak bideratu duen erakusketa hau CVCEPHOTO 2016ko irabazleen lanek osatzen dute\nMendi Film Festivaleko Hasiera Ekitaldia\nAzken eguneratzea: Astelehena, 12 December 2016 14:25\nArgitaratua: Astelehena, 12 December 2016 14:25\nWorkshops 2016: egitaraua. IZENA EMAN!\nAzken eguneratzea: Ostirala, 09 December 2016 17:05\nArgitaratua: Azteazkena, 02 November 2016 23:44\nII. Mendiko osasun jardunaldiak\nAntolatzailea: Ekin ikerketa taldea (mendiko osasun lesioen ikerketa taldea)\nBina Shah-k ezin du Bilbora etorri\nAzken eguneratzea: Ostirala, 09 December 2016 13:41\nArgitaratua: Azteazkena, 07 December 2016 16:16\nBina Shah idazle pakistandarra ez da Mendi Film Festivalera etorriko. Abenduaren 11ean, igandez, Sala BBKn, goizeko 11:00etan, Pakistan eta herrialde musulmanetako Emakumeen ahalduntze bideez hitzaldia eskaintzekoa zen, eta bertan behera utzi behar izan du osasun arrazoiak tarteko. Ezin izango du Bilbora bidaiatzeko sendagiria garaiz jaso. Mendifilmeko egitarauan haren hitzaldia bertan behera utzi behar izan dugu beraz.\n'Erantzun Zuzena' Mendi Short irabazlea\nAzken eguneratzea: Azteazkena, 07 December 2016 00:51\nArgitaratua: Larunbata, 03 December 2016 10:00\nPatxi Razkinen Erantzun zuzena lana da Bilbao Mendi Film Festivaleko Mendi Short laburmetrai amateurren hirugarren lehiaketako irabazlea.\nSkalabenturak airean jarri gaitu\nAzken eguneratzea: Astelehena, 05 December 2016 19:03\nArgitaratua: Azteazkena, 30 November 2016 17:53\nSKALABENTURA markaren bidez Telkon Koopetariba Mendi Filmeko laguntzaileen artera batu da.\nEskaladan eta mendian duten jakituria aberasgarri zaigu, baita lan bertikaletan duten esperientzia ere.


Marika | komikeri\nUrr 22 2015\nParrapean jaialdi txikerra baina betea\nBilboko Udaleko Kultura Sailak ‘Parrapean-Komiki Egunak’, Euskadin egiten den euskarazko komikiari buruzko jaialdiaren bigarren edizioa antolatu du. Urriaren 31ra arte, Begoñako eta Santutxuko udaltegiek eta Karmelo plazak jarduera egitarau zabala jasoko dute eta guztiak ere doakoak izango dira. Horien artean hitzaldiak, tailer monografikoak, zine proiekzioak, argitaratu diren azken lanen aurkezpenak eta euskarazko komikiaren bigarren azoka egongo dira.\nKomikigile zein komiki aditu andana bertatik pasatuko da: Gregorio Muro, Amaia Ballesteros, Dani Fano, Guillermo Gonzalez, Amparo Acarregui, Marika, Mamen Moreau, Isabel Franc, Josune Muñoz, Adur Larrea, Axpi, Francisco Fructuoso, Ioni Artetxe, Igor Leturia, Mikel Mardones, Asisko Urmeneta…\nHona hemen programazioa aurkezteko argitaratu den bideoa\nBy komikeri • Laburpen hitzak Adur Larrea,Amaia Ballesteros,Amparo Acarregui,Asisko Urmeneta,Axpi,Dani Fano,Francisco Fructuoso,Gregorio Muro,guillermo gonzalez,Igor Leturia,Ioni Artetxe,Isabel Franc,josune muñoz,Mamen Moreau,Marika,Mikel Mardones\nUrr 20 2015\nParrapean komiki egunak: lehen erakusketak martxan\nParrapean-Komiki Egunak euskal komikian espezializatutako Bilboko jaialdia da. Erakusketa birekin hasi da ekimen komikizalea, Harriet: komikiaren adorea erakusketarekin Begoñako liburutegian, eta baita bigarren erakusketa batekin: Marika Vila, emakume ahotsa. Estereotipoak apurtzen. Begoña auzoko udaltegian dago ikusgai.\nHalere, komiki-jaialdiaren egituratuaren eduki nagusiak urriaren 24tik 31ra bitarte egingo dira. Horrekin batera, jaialdiak eman ohi duen Joseph Camino ohorezko saria Gregorio Murok jasoko du. “Egin duen lan handiaren aintzatespen gisa, 80ko hamarkadan euskal komikiaren g arai goreneko egile azpimarragarrienetakoa izan baitzen”.\nEgitarauaren harira, zenbait ekitaldi azpimarratuko ditugu: Korsarioen Ostatua (Dani Fano eta Guillermo Gonzalez) komikiaren aurkezpena; Gabriel Aresti: BioGrafikoa (Adur Larrea) komiki-lanaren aurkezpena; Komikiak sortzen izenburuko tailerrak; emakumeen eta komikiaren arteko harremanari buruzko mahai-ingurua; Euskal Komikien Azoka…\nGogoratu ekitaldi guztiak Begoña eta Santutxu auzoetako udaltegietan egingo direla.\nIrudientan Harriet: Komikiaren adorea eta Marika Vila, emakume ahotsa erakusketen irudiak.\nBy komikeri • Laburpen hitzak gregorio muro arriet,harriet,Marika,Parrapean


Inflazioa %6,5era iritsi da 2021 amaieran | Ekonomia | Berria\nInflazioa %6,5era iritsi da 2021 amaieran\nArgindarraren eta petrolioaren garestitzea da faktore nagusia, baina elikagaiak ere ia %5 garestitu dira.\nArgindarraren garestitzea ostalaritzaren prezioetan ere antzematen hasi da. Aritz Loiola / Foku Tamaina handiagoan ikusi\n2022ko urtarrilak 14 10:05\nEuroaren garaiko inflazio handienarekin amaitu da 2021. urtea. INE Espainiako estatistika erakundeak gaur goizean emandako datuen arabera, prezioak %6,5 handitu ziren iaz Hego Euskal Herrian. Halako igoerarik ez zen izan 1992. urteaz geroztik.\nEnergia izan da kontsumo prezioen indizearen igoera handiaren erantzule nagusia, eta horren barruan argindarra nagusiki. Abenduan, inoizko preziorik handienera iritsi da argindar megawatt-a, eta horren ondorioz prezioek %1,2 egin dute gora hilabete horretan. Petrolioa, ordea, pixka bat merkatu zen 2021eko abenduan, omikronak kontsumoa jaitsiko zuela uste izan zuelako merkatuak.\nHala ere, energiaren garestitzea dagoeneko hedatu da beste adar batzuetara, ekoizpen kostuak handitzen dituelako. Horrela, elikagaiak ia %5 garestitu ziren iaz, eta %3 tabernak eta jatetxeak. Izan dira, ordea, inflazio apalagoko arloak, hala nola jantziak eta oinetakoak (%1,1), eta, azken urteetan ohikoa den moduan, merkatu egin dira komunikazioak (-%0,3).\nInflazio handiak koska egin dio herritarren erosteko ahalmenari, iaz soldatak eta pentsioak ez zirelako neurri horretan handitu, eta aurten gerta daitezkeen igoerek ere nekez konpentsatuko dutelako halako igoera bat. Horrela, pentsio publikoak %2,5 handitu dira urtarrilean, hori izan baita batez besteko inflazioa Espainian 2020ko abendutik 2021eko azarora arte.\nErosteko ahalmenaren jaitsiera izango da, hain zuzen ere, pentsiodunak bihar kalera aterako dituen arrazoietako bat. Edonola ere, baliteke pentsiodunek datorren urtean berreskuratzea aurten galdutakoaren zati bat: Europako Banku Zentralaren aurreikuspenak betetzen badira, 2022. urtearen amaieran inflazioa %2tik gertuago izango delako, baina batez besteko inflazioa hortik oso gorakoa izan daiteke, urtearen hasieran hortik oso gora egongo delako.\nEgoera zailagoa izango da langile gehienentzat. Iaz, indarrean zeuden lan hitzarmenetan %1era ez zen iritsi soldata igoera, eta aurten negoziazio gogorrak espero dira soldatak KPIra lotuak ez dituzten sektoreetan: galdutako ahalmena berreskuratzeko asmoa dute sindikatuek, baina patronalek ohartu dute inflazioaren araberako igoera batek ekoizpen kostuak asko igoko lituzkeela, eta enpresa batzuk estu hartu. Adegik, esaterako, igoerak urte batzuetan banatzea proposatu die Gipuzkoako enpresei.


Aurrena euri inarrak entzun ziren bedera-bedera sabaia kolpatzen, ostean are jarraiagoak bihurtu ziren kixkorrak, zerua azkenik truxu batean lehertu zen arte. Lorategiko lurreko hautsa altxatzen zuten tanta lodiek eta dunbotsa atera lurrezko ontzi eta leihoetako burdinazko forjetan talka egitean. Ikernek, artean hiru urteko umeak, pentsatu zuen mamu handi baten oinotsak zirela eta jostailuzkoa balitz bezala etxeko teilatua altxatu egingo zuela. “Euria da, Karibeko euria”, lasaitu zuen amak. Ez zuten egundo halako euri jasarik ezagutu, zirinagoa zen Euskal Herriko euria, hanka mehea, Caracaskoarekin alderaturik. Eta gero, hain arraroa egiten zitzaien haize epel hura, euria ez zegoen hotzari lotua. Neskatoa abiatu zen leihotik begiratzera nolakoa zen erazarria, zeharo liluratuta, eta hantxe, leihoko kristalaren kontra begira eta eskorgan eserita zegoen Txomin neba txikia baztertu nahi izan zuen eskuaz. Tenk eta tira bi umeak, euri jasa nork hobeto ikusiko, Txomin txikiak harramazka egin zion arrebari eta orduan zoperna negar malko bihurtu zen Ikerneren begietan.\nCaracasko euria da Ikerneren lehen oroitzapenetako bat. Bitxia da ohartzea Ikerneren estreinako gomutak Venezuelakoak direla, Parisen jaio eta Atlantikoa ontziz zeharkatu arren. Orobat, gogoratzen du zaldizko tranbiatan ibiltzen zirela hirian barrena, kreola zela haien zaindaria, eta bazutela txakur bat, Txino. Behinola, bulldoga ez baitzen ageri, Ikerne haren bila ibili zen etxeko gela guztietan, lorategian. “Txino, Txino” hots egin eta erantzunik ez. Non sartu ote da? Neskatoa kaleraino irten zen artega, nahigabe handiarekin. Zaindariak auzuneko aguazilari galdetu zion txakurrik ikusi ote zuen eta honek ezetz. Gertatua amari kontatu ziotenean, aguazilaren etxera joan zen Karmele eta, atarian txirrina jotzear zegoela, aguazila bera entzun zuen deika: “Txino, Txino”. Halaxe lortu zuen berreskuratzea, umeen bozkariorako. Txomin txikiak hain estu besarkatu zuen Txino ezen, erreflexuz, ausiki arin bat egin zion, eta Ikerneri iruditu zitzaion lehenago nebak berari egindakoaren mendeku eztia.\nWinston Churchillen espioiek Rockefeller Centerren zuten New Yorkeko egoitza. Han biltzen zen Manu Sota kaierean aipatzen duen “Miller” delakorekin, benetako izenez Bill Ross-Smith. Millerri informazioa pasatzen ahalegintzen zen Sota, Euskal Zerbitzuak benetan baliozkoak izan zitezkeela frogatu eta Intelligence Service Erresuma Batuko agentziarekin harremanak sendotzearren.\n— Jakin dugu bandera espainiarra duten ontzietako kapitainei zorro berezi bat banatu zaiela. Antza denez, zorroak barruan duena benetan garrantzitsua da —esan zion Millerri—, hura galtzen duena hiltzera kondenatuta dago-eta.\nAitarena izan zenez Kantauriko flotarik handiena, faxistek zigor gisa desjabetua, Manu Sotak ongi ezagutzen zituen ontziburu gehienak.\n— New Yorkera datozen euskal kapitainengandik zorro horietako bat eskura dezakegula uste duzu?\n— Hain zuzen ere.\n— Biguna den norbait aurkitzen duzunean deitu egidazu.\n— Badut bat. Gaueko hamaiketan izango naiz Madison Etorbidea eta 58. Kalea gurutzatzen diren kantoiko tabernan, hogeita lau orduz zabalik egoten da.\nKapitaina eta Manu Sota jan-edanean ari zirela, kontu kontari, erraza izan zen katanarrua ebastea, horretarako zerbitzari italoamerikar bat baliaturik; Millerri gaztigatu baitzion Manuk: “Edonor irabazteko nor naiz edaten, baina lapurretan makala gero!”. Ez zegoen denbora galtzeko astirik. Kapitaina ohartu baino lehen, zorroa zabaldu eta fotografiatu egin zuten barruan zeraman gutuna. Lan horretaz, Dorothy izeneko estatubatuar bat arduratu zen. Dorothyk, jakin zuenean Sotaren ekintza zela hura, esan zion Millerri, “Sota, ezagun dut, bolo-bolo dabil bere izena departamentuko emakumeen artean”.\nZorroan, mezu sekretuak bidaltzeko erabiltzen zuten kodea zetorren, baina baita agindu bat ere: “Mezu hau irratiz entzundakoan, bideratu ontzia 48 ordu baino lehen Espainiako portuetara, eta hala egitea ezinezkoa balitz Norvegiara edo Hego Amerikara, ahal izatera, Argentinara. Irratiko mezua hauxe da: 46 gradu 15 minutu Ipar Latitudean eta 29 gradu 25 minutu Longitudean mina batzuk ikusi dituzte inora bidean”.\nArrakasta izan zen zorro hori zabaltzea. Churchillek informazio ezin hobea atera zuen ekintza hartatik. Alde batetik, faxisten kode sekretua lortu zuten, eta bestetik, are garrantzitsuago zena, jakin zuten Franco gerran sartzeko gertu zegoela, Ardatzaren alde. Britainiarrentzat berebizikoa zen Espainia gerran ez sartzea eta horretan saiatuko ziren ordutik aurrera, militar-buru espainiarrak diruz ordainduz, esate baterako.\nEkintzaren ondorioz, Manu Sotaren eta Euskal Zerbitzuen lanak aintzakotzat hartu zituzten britainiarrenek. Ross-Smithek bere oroitzapenetan prestutasun hori nabarmendu zuen, esanez, euskaldunak benetan baliagarriak izan zirela gerran eta arrisku handiak hartu zituztela aliatuen alde.\n1941eko Gabonak ziren. Tabernako zerbitzari italoamerikarrak, arrastorik utzi gabe, atzera ere kapitainaren jaka barnean irristatu zuen zorroa. Ez Manu ez kapitaina ez ziren ezertaz konturatu. Kantari zebiltzan, alai asko, marinelen abesti zahar bat: “Kalian gora, kalian behera, ai ai ai ai”.\nGurasoengandik eta neba-arrebengandik ozeano batek urruntzen bazuen ere, Karmele zoriontsua zen Caracasen. La Pastorako etxe kolonial hartan familia ezagunak batu ziren, hantxe bizi ziren garatetarrak eta, baita ere, lehengusu zituen urrestitarrak. Nabari zen bikote gazteak zirela, ilusioz beteak, amets guztiak mamitzeko bizitza osoa aurrean zutenak. Paulin Urrestik gustuko zuenez kantua, abesbatza antzeko bat sortu zuen La Pastoran bertan, eta gurasoak kantari aritzen ziren ume guztiak patioan jolasean ziharduten bitartean.\nJulene Urzelai adiskide min zuen Karmelek, Eresoinka garaitik. Marseillatik ere biak elkarrekin abiatu ziren itsasontziz Venezuelara, eta geroztik harreman estua zuten, hainbeste, ezen Julenek zaintzen zuen Txomin txikia egun askotan eta bi-biek txandaka ematen zioten biberoia umetxoari.\n— Julene, badakizu Billo Frometaren bandan sartu baino lehen nik neuk lortu niola talde bat Txomini tronpeta jotzeko?\n— Goibel ikusten nuen gizona, etxean bakarrik orduak eta orduak tronpeta jotzen.\n— Euskal musika jartzen zuen Estudios Universal irratian... Guk behintzat igandero entzuten genuen etxean. Horrek zertxobait entretenituko zuen ba.\n— Bai, baina luze joaten zitzaion astea hala ere. Eta behin batean, klinikan lanean ari nintzela, kantari bat ezagutu nuen. Venezuelako kantari ospetsuenetakoa zela esan zidaten, Alma llanera abestia idatzi zuena.\n— Entzuna dut kanta hori!, sekulako arrakasta izan zuen.\n— Kontua da, nik, lotsagabe, esan niola nire gizona tronpetaria zela, Bilboko Orkestrakoa, eta ea egingo zion audizio bat. Baietz esan zidan. Pozarren itzuli nintzen etxera eta kontatu nion Txomini.\n— Halako “ikusiko dugu” batekin erantzun zidan. Baina hainbestetan errepikatu nion, azkenean joan zen zorioneko zita horretara.\n— Bai ondo!\n— Ez!, umorea galduta itzuli zen-eta etxera. “Horrek ez daki tutik musikaz”, bota zidan.\nJulene barreka hasi da:\n— Esker txarrekoa!\nHarro zegoen Jose Antonio Agirre, Euskal Zerbitzuen eta amerikarren arteko elkarlana era ofizial batean sinatzea lortu zuen 1942an. Britainiarrekin egindako lan onak estatubatuarren zalantzak uxatu zituen. Euskaldunak propaganda eta espioitza lanean arituko ziren batez ere OSSrentzat —Office of Strategic Services, gerora CIA izango zenaren aurrekaria— eta FBIrentzat. Amerikarrek sostengu ekonomikoa emango zioten, eta beraz Estatu Batuetako administrazioa arduratuko zen Euskadiko Gobernuaren finantziazioaz. Euskal espioiek talde gisa egingo zuten lan, ez banako gisa, talde osoa amerikarren esanetara, baina era autonomoan.\nArgi zegoen zein ziren bi gudu zelaiak. Alde batetik, Iberiar penintsulan bertan barneratuko ziren euskal agenteek informazioa aterako zuten Espainiako Gobernu berriaren asmoei buruz eta, batez ere, nazien mugimenduei buruz. Euskaldunetako asko portuetako langileak edo marinelak zirenez, ez zen lan zaila izango Ardatzeko barkuen nondik norakoak zelatatzea. Beste bataila eremua Latinoamerika zen, erbesteratuen multzo zabalak baitzeuden kontinentean barreiaturik, agente nazien ibilerak kontrolatzeko prestaturik eta, premiazkoa baldin bazen, haien egitekoak saboteatzeko.\nEta horri guztiari diktaduraren kontrako propaganda gehitu beharko zitzaion, izan ere, Latinoamerika oso katolikoa zen eta politikari ugarik beren kidetasuna azaldu zuten Francorekiko. Agirre lehendakaria, bera ere katolikoa izanik, Aliatuen aldeko ideiak hedatzen ahaleginduko zen euskal jatorria zuten agintarien aurrean. Itxaropentsu zegoen, bere sareak munduko estatu boteretsuenetako batentzat lanean ari baitzen, eta horrek aurrerantzean ordain politikorik ekarriko zuen.\nNahiz eta Bill Donovan koronelaren ordezkariak Lehendakariari iradoki zion hamabost egunen buruan Franklin Delano Roosevelt presidentearekin elkartuko zela, ez zen halakorik gertatu. Horrez ordez, Henry A. Wallace presidenteordearekin bildu zen Agirre ordu eta erdiz Washingtonen. Geroztik Wallace beti izango zuen aldeko Agirrek Estatu Batuetako administrazioan —beste asko ez ordea, Harry Truman adibidez—. Presidenteordeak ez zuen arreta gerra irabaztean soilik jartzen, funtsezkoa iruditzen zitzaion-eta orobat jakitea nola eta norekin irabaziko zen gerra hura; azken batean Aliatuak ideia batzuen defentsan ari ziren borrokan, askatasunaren eta duintasunaren alde, eta Ardatzak, aldiz, “garai ilun berri bat” baino ez zuen ordezkatzen.\n— Gerra garrantzitsua da, baina bakea ere bai —esan zion Agirreri—, alegia nola kudeatuko den bakea.\nEz dago jakiterik zehatz-mehatz zer parametrotan hitz egin zuten Wallacek eta Agirrek, eta zer agindu zion batek besteari. Jasota dagoena da, hori bai, Francok Washingtonen zuen enbaxadoreak Estatu Idazkaritzara igorritako kexua, esanez jakin duela Wallace presidenteordea euskal agintari batekin egon dela berbetan eta, promes egin diola, gerra bukatu bezain laster, euskal herrialdeen askatasuna bideratzen lagunduko duela. Kexak ez zuen erantzunik jaso.\nEuskal Delegazioaren jarduera etenik gabea bilakatu zen, hala harremanetan nola propaganda alorrean.\nNew Yorkera bildua zegoen Jacques Maritain filosofoaren lagun egin zen Jose Antonio Agirre, gauza pentsaezina urte batzuk lehenago; haren lanak irakurtzen zituen gaztetan eta orain elkarrekin egiten zituzten paseoak Columbiako campusean barrena.\n— Behatu behegainera. Campuseko zorua egiteko Foru Erromatarrean oinarritu ziren...\nBaina gauez ere egitekoetan luzatu behar izaten zuten. Manu Sotaren egunerokoan behin baino gehiagotan ageri da, goizaldeko orduak arte egoten zela Agirre lehendakariarekin batera lanean, zigarroak erretzen eta anis botilatik edaten. Uste da, Lehendakariaren Europako ihesaldia kontatzen duen Gernikatik New Yorkera Berlinetik pasatuz liburua idazten zihardutela biak batera. Agirrek ihesaldi garaian idatzi zuen eguneroko notak irakurri eta gogora zetorkiona kontatzen zion, Manuk paperera ekarri eta bere erara molda zezan dena.\nLortu zuten liburua argitaratzea gaztelaniaz eta ingelesez Estatu Batuetan. Ahalegin bereziz saiatu ziren horretan, eta zenbait gutunetan nabari da Agirreren urduritasuna ingelesezko bertsioa espero baino astiroago doalako. Jokaldia bikain atera zitzaien, merezi izan zuen zain egotea, MacMillan argitaletxe ezagunak eman zuen argitara eta best-sellerra izan zen, salduenen zerrendan egon zen luzaroan eta aipamen ederrak izan zituen, besteak beste, New York Times agerkarian. Itzulpenaren orrazketa, noski, aspaldiko lagun batek egin zuen, Nea Coltonek.\nEuskal Delegazioan langile ziharduten Anton Iralak, idazkari gisa, eta Jon Bilbaok, artxiboaren arduradun. Eta Lehendakariak idazkari pertsonal bat ere kontratatu zuen. Bada giro hori jasotzen duen film bat, hamahiru minutuko dokumentala, erbestean zeuden euskaldunei erakusteko egina. New York hiriaren irudiak datoz, etxe orratzak egunez eta neonezko argiak gauez. Eta ikusiko duzu Delegazioan buru-belarri dihardutela Agirreren liburuarekin edo Columbia Unibertsitateko eskolak prestatzen, eta orobat Lehendakariaren familiaren joan-etorriak edo eguneroko bizitzako pasarte arruntak.\nPelikula ikurrina eta Stars and Stripes Estatu Batuetako bandera elkartzen dituen irudi batekin bukatzen da, esaldi honekin: “Erbesteko ordu luzeetan itxaropen haize batek eusten die bihotzei eta bizkortzen ditu nahimenak”.\nKarmele Urrestik eta Txomin Letamendik Caracasen ikusi dute filma, lagun batzuekin batera.\n— Badakit zer gustatu zaizun gehien —esan dio senarrak emazteari.\n— Irri egin duzu Manu Sota mahukak jasota harraskan ontziak garbitzen azaldu denean.\n— Ez du txarto egiten. Trebetasun apur bat ere badu.\n— Nik dakidala lehenago ez du halakorik sekula egin...\n— Ba jarraitu eredua! Zeu ere platerak garbitzera hemendik aurrera.\n— Ados. Nik ontziak garbituko ditut eta zu joango zara Roof Gardenera.\n— Ez, hobeto oraindik. Zu etxeko lanez arduratu eta ni izango naiz espioia.\n— Hara! Euskal Mataharia.\nEtxera bidean eskutik helduta joan ziren lehenik, eta haize fina altxatu zuenez Karmelek gerritik estutu zuen Txomin, eta horrela, elkarri besarkatuta ailegatu ziren La Pastorara.\nEspainiak Venezuelan zuen enbaxadoreak, Jose Antonio Sangroniz y Castrok, ohitura zeukan Roof Gardeneko saioetara joateko. Bilbotarra zen Sangroniz eta altxamenduan Francisco Francori Afrikatik penintsulara hegaz egiteko bere pasaporte diplomatikoa utzi zion. Gerra Zibilean Francoren kabinete diplomatikoaren burua ere izan zen, baina gobernukide batzuentzat “bigunegia” izan bide zenez Caracasera bidali zuten enbaxadore.\nVenezuelakoa, dena den, ez zen urrezko deserri hutsa izan. Sangroniz nabarmena zen luxu kontuetan, laket zitzaion erakustea diruduna zela eta sosak ez zetozkiola Espainiako goi kargua izatetik. Susmoak berehalaxe zabaldu ziren Caracasen. Alemanek gerrarako behar-beharrezkoa zituzten tamaina handiko diamante industrialak eta Venezuelan asko zeuden horrelakoak. Beraz, nazientzako diamanteen kontrabando handia zegoenez —eta Espainiako enbaxadore batek ezin zuen ahalkegabeki nazien alde jardun, Franco neutrala baitzen orduan —, euskal agenteen lanetako bat kontrabando hura kontrolatu eta Aliatuei salatzea izan zen.\nSangroniz gizon kultu eta berriketaria Roof Garden dantzatokian ezagutu zuen Txomin Letamendik. Enbaxadorearen eta haren alaben laguntasuna irabazten joan zen gutxika-gutxika, era zuhurrean. Bilbori buruz mintzatzen ziren, eta musikaz edo arteaz. Letamendik Caracasko goi mailako jendartean sartzea lortu zuen eta giro horretan kontatzen zirenak trukatzen zituen enbaxadorearekin.\nGau batean, bizimodua aldatu behar lukeela aholkatu zion Sangronizek:\n— Hau ez da zuretzako moduko herrialdea. Espainiara itzuli behar zenuke, horren tronpetista fina izanda.\n— Arrazoi osoa duzu, enbaxadore jauna. Nekatuta nago gerra luze honetaz. Baina hemen ondo irabazten dut.\n— Espainia asko aldatu da.\n— Niri ez zaizkit politika kontuak batere interesatzen. Musika da nire mundua, eta ez dut pentsatzen familia aurrera ateratzean besterik.\n— Espainiako gerra amaitu zen, gizona. Orain neutrala da eta uste duzuna baino modernoagoa. Madril, Bartzelona, Bilbo... ez zaizu lanik faltako.\n— Caracasen ohitu gara.\n— Jakinaren gainean egongo zara Antonio Gezala ere itzuli dela Bilbora. Ohartu da beste inon baino hobeto dagoela han. Urte batzuk igarotakoan Erregimenak asmatuko du haren artelanak baloratzen. Itzul zaitez zu ere, bihotz onekoak izango gara zurekin eta zure familiarekin. Ahaztu Agirre eta haren amets eroak. Badakizu nork lortu dion bisa? Lekerikak.\nTxomin isilik geratu zen une batez. Informazio hark nahastu egin zuen erabat eta nekez disimulatu ahal izan zuen Sangronizen aurrean. Egia izango al zen Lekerikari esker itzuli zela Gezala Bilbora?\n— Baina hemen ondo gaude, euskaldunen artean bizi gara, haur txikiak dauzkagu... Itzultzea ez da hain erraza.\n— Pertsonak jakin behar du edozein egoeratara moldatzen. Francok ongi daki hori. Ez egin kasu gorrien propagandari. Franco ez da eroriko, benetan diotsut. Hobe duzu moldatzen hastea. Nahi baduzu, nik neuk lagunduko dizut paperak egiten. Pentsa ezazu lasai, adiskidea, eta deitu nahi duzunean —enbaxadoreak bere txartela sartu zion Letamendiri jakako poltsikoan, eta zerbitzariari hots egin zion eskuarekin kriskitin eginez—: Daikiri bi, faborez.\n1942ko udazkenean Jose Antonio Agirrek, OSSk ordaindurik, bira bat antolatu zuen Latinoamerikako zenbait herrialdetara hitzaldiak emateko. Mexiko, Panama, Kolonbia, Peru, Txile, Uruguai eta Kubako presidenteek harrera egin zioten. Alde batetik, agidanean, aliatuen aldeko propaganda egitea zuen xede, baina beste aldetik, eta bigarren hau ezkutuko kontua zen, hitzaldietara hurreratzen ziren euskaldunak, horietako asko gerran ibilitako gudariak eta exiliatu behar izan zutenak, zerbitzu sekretuetan sartzeko ahalegina egingo zuen.\nHiri bakoitzean hitzaldiak eman zituen; gogoangarriena, beharbada, Habanako Unibertsitatean urriaren 11ko berbaldia. Nafarroako eta Bizkaiko testu zaharrak aintzat hartuz mintzatu zen giza duintasunaz, eta Bizkaiko antzinako legeek torturaren aurka jasotzen duten lege bat irakurri zuen: “Ez diezaiola inork ezein bizkaitarri tormenturik egin, ezta tormentu amenazorik ere, ez zuzenean ezta zeharka ere, ez Bizkaian ez eta handik kanpo ere, inon”.\nOrdurako ezagunak ziren alemanek kontzentrazio esparruetan egiten zituzten triskantzak eta Agirre ziur zen arrazoiaren jabe zela bera, euskaldunok gerraren alde egokian geundela, bazuela bere gobernuak halako “nagusitasun etiko bat”, garaiezin bilakatzen zuena. Giza eskubideen urraketen aurka zeuden, askatasunaren alde, eta hori ere zegoen gelditzerik, bere ustez.\nHabanako hitzaldi hura baino justu astebete lehenago, Venezuelan izan zen Lehendakaria. Urriaren 5ean iritsi zen Caracasera. Han euskal espioitza talde bat osatuta zegoen ordurako. Blas Garateren agindupean, Calvo Goiri, Lucio Aretxabaleta, Triki Azpiritxaga, Sabin Barrena eta Txomin Letamendi. Lehendakaria Caracasera iristear zela jakinik, beraien ekintza arriskutsuena burutu zuten. Letamendik ondo zekien enbaxadorearen txoferra eta atezaina pertsona bera zirela, eta Sangronizekin batera Roof Gardenera joateko ohitura zuela oso berandu arte. Txominek Billo’s Caracas Boysen emanaldi berezi batera gonbidatu zituen diplomatikoa eta txoferra. Dantzan eta edaten zihardutela, espioitza taldeko kideetako batek enbaxadako kutxa gotorraren giltzak ostu zizkion Sangronizen atezainari, eta halaxe, gau berean, kutxa zabaldu eta agiri sekretuak zituen zorroa eskuratu zuten. Atezaina ez zen ezertaz ohartu, ezta Sangroniz bera ere, etxera itzuli orduko txoferrak giltzak jakan zituen-eta berriro.\nBiharamunean heldu zen Lehendakaria. Haren aurrean zabalduko zuten, OSSko ordezkari baten laguntzaz, enbaxadako kode sekretuak gordetzen zituen gutun-azala. Venezuelako nazien mugimenduak ezagutu zituzten horrela, eta halaber Sangronizek diamanteen kontura egiten zituen tratuak noiz eta nola burutzen ziren.\nEmaten du Caracasko ekintza azken froga baten antzekoa izan zela estatubatuarren konfiantza irabazteko. Handik gerora, erabat sendotu zen OSS eta FBIrekiko harremana. Agirrek FBIko Edgar Hooverrekin sinatuko zuen elkarlanerako akordioa.\nHiru egunen buruan, urriaren 8ko goizean, Txomin Letamendik automobil bat zain zuen etxeko atarian. Bi motozikleta alde banatara. Lehendakaria zen, ostera labur bat egin nahi zuen berarekin hondartza aldera. Karmelek Txomin autoan sartzen ikusi zuenean ez zion susmo onik hartu.\nAutoa abiatu bezain laster hitza hartu zuen Lehendakariak:\n— Lehenik eta behin opari hau eman behar dizut Manu Sotaren partetik.\nWoody Guthrieren disko bat zen. Dust Bowl Ballads. Letamendik, diskoari begira, azala laztandu zuen.\n— Nola dabil gure gizona?\n— Kexu, ez diozulako jaramon handirik egiten. Idatzi egiozu gutunen bat lantzean behin. Lagunak zaindu egin behar dira.\n— Lanpetuta nabil hemen. Orkestra, familia...\n— Bai, jabetu naiz. Nola aldatu diren gauzak Parisen azkenekoz elkar ikusi genuenetik. Esan nizun Karmele zutaz maiteminduta zegoela.\n— Zortekoa naiz.\nLehendakariak bizkarra arteztu zuen eserlekuan. Ostera haren xedea azaltzeko unea zen.\n— Txomin adiskidea, agian neurekoia izango naiz esatera noakizunarekin, eta nire proposamena onartuz gero baliteke zure bizitzako hanka sartzerik handiena egitea.\n— Badakit egoera onean zaudela hemen, baina...\n— Esan, koplarik gabe.\n— Bueltatuko al zinateke Euskal Herrira? Zulako agenteak behar ditugu barruan. Hantxe dago benetako gerra. Francoren erregimena erortzear dago, baina barrutik egin behar zaio bultza behingoz eror dadin. Gutxi falta da Aliatuek gerra irabazteko. Estatu Batuen indarra geldiezina den arren, Francori lurra bigundu behar diogu azpitik.\n— Ume txikiak ditut. Ezingo nuke Karmele hemen bakarrik laga.\nAgirrek isilune bat izan zuen, serio, hitz egiten jarraitu baino lehen.\n— Ulertzen dut. Badakizu ezetz esateko aukera duzula.\nIa agurrik egin gabe, automobiletik irten eta oinez egin zuen etxera Txomin Letamendik, bere pentsamenduetan katramilaturik. Bazekien Karmele kezkatsu aurkituko zuela, eta berak berri txarrak baino ez zituela.\n— Karmele, bagoaz Euskal Herrira. Lehendakariak han behar gaitu.\n— Zu beharko zaitu, esan nahiko duzu.\n— Gutxi falta da dena bukatzeko. Gauzak antolatu behar dira bake garairako.\n— Ez dakit ideia ona den. Gurasoen gutunen arabera, giroa oso txarra da, ez dago ezer egiterik han. Ez al gaude hobeto hemen? Ez al diogu eman nahikoa gure herriari? Gerran ibili zinen, ni erizain Gudarostearekin, Eresoinkan ondoren. Nire anaia Josu preso egon da, Ezkabako gotorlekuan aurrena, gero Redondelan eta Vigon eta Astorgan... kontaezina da zer pasatu duen. Eta beti esaten digute azken ahalegina dela, baina zer lortu dugu? Nahigabea, Txomin.\n— Oraingoan egia da, Karmele. Badakit ondo zer pasatu duen zure familiak. Zure nebak senperrenak! Baina ezin da alferrik izan hori dena. Ezin dugu orain albo batera begiratu. Sinetsi egin behar diogu Lehendakariari. Informazio oso xehea du. Bukatzear dago dena...\n— Bai, ondo informatuta!, Belgikara oporretara joan zenean bezala, ez zekien Hitlerren ofentsiba zetorkiola gainera.\nKarmelek zorrotz begiratu zion Txomini, azken hitzak nabarmentzearren:\n— Orain gauzak desberdinak dira. Orain seme-alabak ditugu, urrezko ume bi. Eta familia duen inor ez da itzultzen ari infernu hartara. Nekagarria da beti korrontearen aurka igerian egitea, Txomin. Orain beste batzuk dira gure lehentasunak.\nEsku ahurrak senarraren paparrean jarriz, goxoago esan zion:\n— Har dezagun guretzat denbora pixka bat.\nGurasoen arteko eztabaidaz kezkaturik, Ikerne aitarengana hurreratu zen eta eskutik tira egin zion.\nAita, amak Txino aurkitu du!\nTxominek eta Karmelek ez zioten elkarri hitzik gurutzatu egun hartan. Elkarri begiratzea ere ekidin egiten zuten. Baina oheratzeko ordua iritsi zen eta bakoitza ohearen alde banatara hasi zen eranzten, eta bakoitzak bere aldetik uste zuen zerbait txarto egin zutela, eta ez ziotela batak besteari minik eman nahi. Halaxe, eta tentsio une hori nola hautsi zitekeen pentsatzen zuten bitartean, hala ilunetan emandako laztan bakan batez nola solas hutsal batzuek baliatuta, bi-biak oheratu ziren maindire hotzetan elkar agurtu eta ukitu gabe.\nNeure buruari galdetzen diot une hau ez ote zen berebizikoa izan beraien bizitzetan, lipar honek ez ote zuen markatu betiko beraien etorkizuna, ezen ohe-mahaiko argia piztu eta hitz egiten hasi baitzen Karmele:\n— Harro nago zutaz, Txomin, oso harro. Sekula ez duzu amore ematen. Ez dakit damutuko ote zaigun hemengo hau guztia utzi eta Euskal Herrira itzultzea. Baina zuri begira neure buruari galdetzen diodanean, “zergatik?”, zure barruko ahotsa entzuten dut esanez, “itzuli egin behar dut, horixe da nire betebeharra”. Zure kontzientziaren boza da, Txomin. Eta orduan pentsatzen dut: denak zure modukoak balira!\nEta Karmelek ezin izan zuen hitz egiten jarraitu.\nManu Sotak aitortu zuen moduan, Agirreri ez zegoen ezetz esaterik. Eta halaxe, 1943ko apirilean, Txomin Letamendi eta Karmele Urresti, bi haurrekin, Bartzelonara bidean jarri ziren Cabo de Buena Esperanza itsasontzian.\nHistorialariak ez datoz bat esatean zein zen Txomin Letamendiren egitekoa Bartzelonan, zergatik eta zertarako itzuli zen, zehazki zer agindu zion Jose Antonio Agirrek. Batek esango du, Lehendakariaren gutun eskuizkribuzkoak zeramatzala Txominek, agindua emanez zerbitzu sekretuak antolatu behar zirela Euskal Herrian eta Espainian. Besteak esango du, dirua eramatera joan zela Barne Zerbitzu guztiak antolatzeko.\nAlabaina, OSSko paperetan miatuz gero, Letamendiren itzulerari buruzko ikuspuntu berri bat ezagutuko duzu, orain arteko hipotesiak zalantzan jartzen dituena. Aski duzu “Internet Archive” atarian “Basque Intelligence” bilaketa egitea, ager dakizkizun lotura batzuk OSS eta FBIri buruzkoak, euskal hizkuntzari buruzkoak —Third Language Adquisition— eta ETAri buruzkoak. Hauta itzazu OSSren ingurukoak, Ferdinand L. Mayerrek 1943ko apirilaren 13an Donovan koronelari bidaltzen dion memoranduma irakurtzeko. Besteak beste, Anton Iralak idatzitako “Mission of Letamendi” pasartearekin topo egingo duzu, tronpeta-jolearen itzuleraren berri emango dizuna.\nAgente sekretu bat zihoan Cabo de Buena Esperanza-n, itxuraz musikaria eta familiako aita bat baino ez zena.\nTHE MISSION OF LETAMENDI\nItsasontzia Espainiaratu baino gutxi lehen iritsi nintzen Caracasera. Letamendiren irteera eta gerizatzea oso ongi landu izan da, zeharo, ezen Espainiako agintariek, eta are gutxiago euskal koloniak, ez daukaten susmo txikiena ere. Sangroniz jaunarekin izan dituen negoziazioak abilezia eta inteligentzia handiz eraman ditu Letamendik, hainbeste ezen, Sangroniz jauna bera arduratu den xehetasun guztiez eta egin beharreko lan diplomatiko guztiaz. Bi-biak barku berean doazenez, pentsatzekoa da, babesteko modurik onena izango dela Sangroniz beraren alboan izatea eta, bidenabar, Letamendik guretzat garrantzitsua den informazioa lor dezan horrela. Sangronizen alaben lagun mina da Letamendi, eta alabak ere ontzian doaz aitarekin batera.\nAukera izan dut Letamendiri jarraibideak era lasai batean eta zehatz emateko, eta dena modu oso diskretuan. Ez dut uste ezer hobeagorik egin genezakeenik gisa honetako gai batean. Dena den, egoera ezin hobea izan da guretzat, gaur arte behinik behin. Nire iritsiera Venezuelara, seguru nago, ongi bideratua izan da bertan izan naizen egunetan egin dudan lana kontuan izanda. Hala ere, eta sor daitezkeen arrisku guztiak ekidin eta zirkuitu itxia egitearren, agindu zehatzak eman dizkiot Letamendiri inondik inora ez dadin kontaktuan jarri ezein agente edo azpi-agente amerikarrekin. Ezin dut besterik egin Letamendiren jarrera bikaina azpimarratu baino. Venezuelan zuen egoera ezin hobea uztera doa, eta berarentzat esleitua genuen diruari ere muzin egin dio, eta soilik behar-beharrezkoa duen horretarako erabiliko du.\nBeraz, diplomatikoarekin batera itzuli zen Txomin Letamendi, hari segika. Jose Antonio Sangroniz Frantziako enbaxadore egin asmo zuen Francok, Jose Felix Lekerikaren ordez, azken hau Kanpo Harremanetarako Ministro izendatuko baitzuen.\nEuskadiko Gobernuaren Barne Zerbitzuetako kidea zen Letamendi, enbaxadoreak uste zuenean tronpetari birtuoso eta adiskidea zuela alboan.\nIkerne hiru urte eta erdiko haurra eta Txomin bikoa, pozik ontziratu dira jostailu berriekin. Bidaia luzean aspertu ez daitezen, osaba Paulin Urrestik oparitu dizkie, jostailu-denda batean lan egiten du-eta Caracasen.\nAfalorduan, jantokirako bidean, amak gogor hartu du Txomin umea.\n— Zergatik jotzen duzu neba? —kexatu zen Ikerne.\n— Badaezpada ere, ondo porta dadin.\nAlferrik, jantoki dotoreko harizko zamauari ertz batetik tira egin eta mahaiko ontzi guztiak lurrera botako ditu Txomin txikiak.


Jokoaren mendekotasunarekin bizi diren Emakumeen II - FEJAR. Federación Española de Jugadores de Azar Rehabilitados\nHurrengo estekak fitxa berri batean irekiko dira\nUrriaren 29an, Ausazko Jokorik Gabeko eguna\nGuk laguntzen dizugu\nLagundu zure burua\nInicio | Actualidad | Jokoaren mendekotasunarekin bizi diren Emakumeen II\nJokoaren mendekotasunarekin bizi diren Emakumeen II\nJoan den larunbatean, azaroak 27, Bigarren urtez jarraian antolatu zuen Espainiako Apustu Jokalari Errehabilitatuen Federazioak Joko-mendekotasuna bizi duten Emakumeen Topaketa, non 50 emakume elkarreraginean aritu ziren, probintzia desberdinetan kokatuta eta lurralde nazional osoa ordezkatuz, gaur egun joko-mendekotasunagatik tratamendua jasotzen ari diren emakumeak, FEJARen integratutako entitateetan, baita birgaitutako emakumeak eta jokoak kaltetutako pertsonen senideak, ikusiz. hori “EZ GARA BAKARRIK, EZ GAUDE BAKARRIK”.\nBilera bertaratuei ongietorria egin eta Osasun sailburuaren parte-hartze telematikoarekin hasi zen. Carolina Darias, jokoaren nahasmenduak kaltetutako emakumeei Jaurlaritzaren sostengua adierazi eta gai honetan FEJARek egindako lana nabarmendu du. Drogen Plan Nazionalerako Gobernu Ordezkaritzako Aholku-kidea, andrea. Jesús Calcedo jauna, ordezkaritzak egindako azterketetan nahasmendu mota hau duten emakumeen egoera ezagutzera emanez eta bilera honetan bildu diren kaltetu guztien laguntzarekin eta bultzatuz.\nKonfiantza-giro ezberdina sortu da, ohi dugunaz gain, zeinetan hainbat jarduera partekatu ziren, hala nola, Eva María García Radián Zentroko gerentearen “Soltar” tailerra, olerki batzuen irakurketa. Ana Muñoz idazlea, “Madriguera” liburukoa, autoestima tailerra egin da, Amalia Morales Granadako Unibertsitateko Gizarte Laneko katedradunaren aurkezpen oso interesgarriarekin, eta azkenik, parte hartzea izan da. bideo-jokoen munduko ordezkari gaztea, egun elkarteetan sartzen ari dena.\nAskotan entzuten ez diren emakumeei, edo ahotsa altxatzeko indarrik ez duten emakumeei hitz egiteko, hitz egiteko, ahotsa emateko aukera izan dugu gune lasai, hurbil, terapeutiko, motibagarri batean, lekukotza, bizipen desberdinak bertan. , kaltetutako emakumeen esperientziak mezu motibagarriak dituztenei tratamendua eskatzeko elkarte bateko ateak jotzera ausartzen ez direnei.\nKezkak, ikuspegiak, hausnarketak,… partekatzeko guneak izan ditugu indartzeko eta ahalduntzeko espazioak, baita bakoitzaren egoeraren ardura hartzeko eta gustuko ez duena edo aurkitzen ez duena aldatzeko estrategia eta baliabide zehatzak bilatzeko. Beno, zure errealitatearen, zure bizitzaren eraldaketa bat eginez!\nOso esperientzia atsegina izan da, parte hartu duten emakumeen balorazio oso altuarekin eta berriro elkartzeko oso motibatuta. Joko-mendekotasuna duten beste emakume batzuek etorkizuneko ekitaldietan parte hartzeko eta parte hartzeko gomendioa %100ean baloratu dute.\n⟵ Irakurri Aurrekoa\nIrakurri Hurrengoa ⟶\nPasteur kalea, 30. zenbakia\nA Coruña (15008), Espainia.\n900 200 225 (Doakoa)\n620 688 448\nAusazko Jokorik Gabeko eguna\nFEJAR – Federación Española de Jugadores de Azar Rehabilitados © 2015-2022 | Eskubide guztiak erreserbatuta\nBarne Ministerioko Elkarteen Erregistro Nazionalean inskribatutako erakundea nº F-1349\nEsteka hauek beste erlaitz batean irekiko dira\nCon ayuda, puedes dejar el juego ✋\nLaguntzarekin, jokotik irten dezakezu ✋


Las Tea Party eta El Drogas Flamenkan — Gaztezulo\nLas Tea Party eta El Drogas Flamenkan\nLas Tea Party eta El Drogas Flamenkan Donostiako piratek Flamenka guneko eskaintza musikala iragarri dute https://www.gaztezulo.eus/albisteak/las-tea-party-eta-el-drogas-flamenkan https://www.gaztezulo.eus/albisteak/las-tea-party-eta-el-drogas-flamenkan/@@download/image/El_Drogas.jpeg\nDonostiako piratek Flamenka guneko eskaintza musikala iragarri dute\nAbuztuaren 12tik 19ra bitarte ospatuko dute donostiarrek Aste Nagusia, eta hiriko jai herrikoien aldeko mugimendua bere festa-egitaraua prestatzen ari da urtero bezala.\nFlamenka guneko kontzertuei dagokionez, gustu guztiak asetzeko moduko kartela osatu dute, tartean, El Drogas, Las Tea Party, Esne Beltza eta Huntza bezalakoak dira.\nIrekiera gaua (abuztuak 2) 3gabe2-k girotuko du. Hilaren 13an Koban, Iseo & Dodosound eta The Mousenhunters eta DJ P3Z ariko dira. Hirugarren gaualdia (hilak 14) Huntza eta Esne Beltzaren eskutik etorriko da, saltoka dantzatzekoa!\nAbuztuaren 15ean Lagrimas de Sangre eta Bad Sound System eta lagunak igoko dira taula gainera, eta biharamunean Las Tea Party. Abuztuaren 17a ska gaua izango da, Ze Esatek! eta Juantxo Skalariren txanda helduko baita.\nAmaiera indartsua emateko, Pelaxen eta El Drogasen musika entzungo dira Flamenkan abuztuaren 18ko gauean. Eta errematea, azken-azken egunean, abuztuaren 19ko gaua oraindik ere indarrez hartzen dutenentzat: Tximeleta.


BELAKO GIZA HEZIKETA PROIEKTUA\nKONTAKTUA - MAPA\nSan Francisko Pasealekua\n47 zenbakia, behea\nTel.: 943 576 937\nMov.: 600 849 249\nGeure lanari honako baloreak kontutan hartuz ekiten diogu:\nGeure esku-hartzearen hartzaile diren pertsonen kultur eta gizarte aniztasuna eta giza hezkuntza eta terapia arloan gurekin harremanetan dauden profesionalen lan eredu desberdinak onartuz. Euren behar eta erritmoetara egokituz eta, bai programak, bai gure esku-hartze moduak, baimentzen dituen espazioetara bakarrik iritsiaz.\nGaratze prozesuetan parte hartzen duten alderdi guztien ideia eta ekintza guztiak kontutan hartuz. Programak aberastu ditzaketen komunitateko elementu guztien parte-hartzea erraztuz eta lan egiten dugun familia, talde eta pertsonen beraien komunitatetan parte-hartzea bultzatuz.\nGeure bezeroentzako garaturiko proiektuen bidez irtenbide berritzaileak ezarriz eta, aldaketa pertsonal eta komunitariorako, sormenaren ezinbestekotasuna helaraziz.\nBarne eta kanpo kontrol zehatz baten bidetik , zerbaitetan balioa erantsi diezaiokegun proiektuak soilik kudeatuz. kontratatu gaituen pertsona eta erakundeekin kongruenteak izanik eta programaren bidez gurekin harremanetan jartzen diren pertsonei geu garena aditzera emanez.\nGeure bezeroek esku-hartzean parte hartzen duten alderdi guztien esfortzua behar dutela kontutan hartuz, eta Ongizate Indibidual eta Komunitarioaren printzipioan oinarrituz, geure esku-hartzeei protokolo bat ezartzen diegu eta ebaluaketa jarraikor bat egiten dugu.\nBANAKOARI, TALDEARI ETA KOMINUTATEARI ZUZENDURIKO ARRETA\nBeharrezkoak dituzten proiektuak diseinatu eta garatu asmoz, hots, euren pertsonal, taldekako edo komunitate prozesuetara egokitzen direnak, buruz buru egiten dugu lan protagonistekin geure egiturak euren beharretara moldatuz.


Eva Mujika eta Mikel Ruiz garaile M-lehiaketan. Noticias de Gipuzkoa\nEva Mujika eta Mikel Ruiz garaile M-lehiaketan\nBeasaingo Udal Euskaltegiak antolatzen du lehiaketa, eta sari banaketaren ostean mahaingurua egin dute\nArrillaga, Insausti eta Urbistondo lehiaketako irabazleekin. (M. A.)\nbeasain- Emakumeen nazioarteko egunarekin batera egin da Beasainen M-lehiaketaren sari banaketa. Lehiaketa hau Beasaingo Udal Euskaltegiak antolatzen du 2012. urteaz geroztik, eta emakumeek hainbat esparrutan egiten duten lana balioan jartzea dute helburu. Aurten, M-Lehiaketaren irabazleak Eva Mujika Mendiondo beasaindarra eta Mikel Ruiz Novo udal euskategiko irakaslea izan dira. Sari banaketa jendetsua izan da, eta ikus-en-tzule izan dira, besteak beste, Udal Euskaltegiko ikasleak eta Txindoki Batxilergo institukoko neska-mutilak.\nSari banaketaz gain, mahaingurua ere antolatu dute urteroko legez. Urte hauetan hainbat izan dira aztertu dituzten eremuak, eta aurtengo mahainguruko gonbidatuak landa eremuko emakumeak izan dira. Eli Arrillaga, Mariaje Insausti eta Martina Urbistondo aritu dira berriketan. Hirurak landa eremua dute bizitoki eta animaliak dituzte lanbidearen parte. Hiruren eguneroko bizipenak, zailtasunak eta erronkak zeintzuk diren jakiteko aukera izan dute bertaratu direnek.\nMahainguruaren ondoren bertaratuen artean saski bat zozkatu da eta institutoko Paula Davilari suertatu zaio. - M.A.


Bartzelonako Vasconia taldea jadanik normaltasunez ari da bere frontoian entrenatzen – Euskal Heriko XISTERA Kluben Kluba\nAzkeneko urtebetea gogorra izan da Xisterako parte den Bartzelonako Vasconia taldearentzat. Kataluniarrak entrenatzeko frontoirik gabe geratu ziren, baina hori konpondu da, eta jadanik normaltasunez ari dira entrenatzen Vall D´Hebron pilotalekuan.\nCovid dela-eta, ondoko kiroldegia erietxe bihurtu zuten, eta boleian jokatzeko kantxa bihurtu zuten 54 metroko pilotalekua, eta ordutik motzean emrenatzen jardun zuten. Epe baterako izango zela esan zien Udalak Vasconiako kidei, baina zalantzak izan dituzte berriro pilotarako jarriko zutenik, baina azkenean gauzak normaltasunera itzuli dira.\n´´Kendu dute parkea eta jadanik jokatzeko moduan gara. Hori bai, nahiz eta ari garen bertan entrenatzen, konponketa batzuk egin behar dira. Kontrakantxa puztu egin da, eta porlanezko adreilu batzuekin konpontzen saiatu diren arren, ez da posible izan. Eta badirudi berria jarriko dutela. Zorua ere zikina geratu da, eta garbitu beharra da, eta txapa ere ongi jarri, baina aurrekontua onartu dute, eta badirudi egingo dutela. Ondorioz, jadanik normal ari gara entrenatzen, eta laister pilotalekua lehen bezala ikustea espero dugu´´, esaten du Carles Pedragosak, Vaskoniako ordezkariak.


[Urpeko Bonbarda #023] Ameriketan ere –\nUrpeko Bonbarda Zuzeu Podcastek ekoiztutako musika saioa da, Anartz Bilbao gidari duena. Hogeita hirugarren saio honetan, bidaia soniko bat egin dugu Txile, Argentina, Mexiko eta Kolonbian zehar.\nHogeita hirugarren saioan, etxetik atera eta Ertamerika zein Hego Amerikara egin dugu, beste soinu bidaia zirraragarri bat egiteko asmoz.\nMexikon, Kolonbian, Argentinan eta Txilen izan gara, eta herrialde bakoitzetik bizpahiru lagin ekarri ditugu, iaz plazaratutako diskoak aintzat hartuta… eta kunbiarekin hasita.\nBehetik gora, Argentinatik hasiko gara, bertako bi kantu baino ez baititugu hautatu, bogan diren trap doinuak biak, bizkor esanda. Louta kantariaren “2030” diskotik hautatutako kantua bata, eta nazioarteko arrakasta erdietsi duen “Delito” bestea, irailaren 24an Iruñean jotzekoa den Nathy Peluso buenosairestarrarena.\nTxiletik eta Mexikotik hiruna kantu hautatu ditugu. Txiletik Rubio, Francisca Strauberen egitasmoa, iaz “Mango Negro” plazaratu zuena, Gepe kantautorearen “Timidez” kantua, Natalia Lafourcade mexikarrarekin eta duo molde klasiko samarrean emana, eta dezente dantzagarriagoa den Bronko Yotte-ren “Matanga”, Felipe Berriosen egitasmoa.\nMexikotik oso molde ezberdineko taldeak dira ezagutu ditugunak, saio honetako artista gehienak ezezagunak baikenituen. Batetik, anai-arrebek osatutako Sotomayor bikote berritzaile eta dantza zalea, bestetik marinba musika tresna ardatz eta punrocker bihotza duen arren kunbia jorratzen duen Son Rompe Pera taldea, eta bukatzeko Los Cogelones, nahuatl hizkuntzan eta ezohiko moldean rock doinuak jorratzen dituena.\nBukaerarako utzi dugu herrialderik oparoa, Kolonbiatik lau artista hautatu ditugu eta. Elektronikarekin kunbia egiten duen Meridian Brothers, Kanadan bizi den Lido Pimienta kantariaren “Miss Colombia” disko goraipatua, Medellingo Margarita Siempre Viva boskotearen “Letanías del jardín”, eta ahizpa bikiz osatutako Las Añez, molde ezagunagoan eta ahots joko bikainez.\nRockDeLux aldizkari digitalak lagundu digu bidaiarako erritmoak osatzen.\nargentina, Bronko Yotte, Gepe, Kolonbia, Las Añez, Lido Pimienta, Los Cogelones, Louta, Margarita Siempre Viva, Meridian Brothers, Mexiko, musika, Nathy Peluso, podcasta, Rubio, Son rompe pera, Sotomayor, Txile, Urpeko Bonbada


Ozono Geruza Babesteko Mundu Eguna - Artikulua - ORAIN Gipuzkoa\nOzono Geruza Babesteko Mundu Eguna\nLurraldeen eta belaunaldien arteko elkartasuna oinarria da\nJosé Ignacio Asensiok hau esan du: “lurraldeen eta belaunaldien arteko elkartasuna oinarria da benetako ingurumen politika orotan”.\nOzono Geruza Babesteko Mundu Egunaren ospakizunetan, urtero irailaren 16an ospatzen baita, Gipuzkoako Foru Aldundiko Ingurumeneko eta Obra Hidraulikoetako Departamentuko foru diputatu José Ignacio Asensiok gogorarazi du 30 urte betetzen direla Montrealgo Protokoloa sinatu zenetik, zeinak debekatu baitzuen ozono geruza hondatzen zuten substantziak erabiltzea; “Montrealen, 1987an, adostasun handi bat lortu zen munduan, eta horrek berekin ekarri du esan ahal izan dezagun ezen, 2050ean, ozono geruza guztiz berrituta egongo dela, eta urtean larruazaleko minbizi eta kataratako bi milioi kasu saihesten ari direla. Arrakasta kolektibo bat da, oinarri duena lurraldeen eta belaunaldien arteko elkartasuna, funtsezko osagaia baita benetako ingurumen politika orotan, toki izaerako interes zorrotzetatik harago joanez”, esan du Asensiok.\nHala ere, Gipuzkoako Foru Aldundiak efemerideaz baliatu nahi du nabarmentzeko arreta jarri behar dela gas fluordunen efektuetan –hala nola hoztaileak, disolbatzaileak eta isolatzaileak–, zeren eta Montrealek debekatutako substantzia haiek ordeztu baitituzte; nahiz eta gas horiek ez duten ozonoa hondatzen, atmosferan luze irauten dutenez, berotegi efektuari laguntzen diote, eta horren ondorioz, baita klima-aldaketari ere.\n“Ingurumenaz eta Planeta babesteaz ari garenean, azken helmuga tarteko helmuga da beti, ez baikara inoiz iristen. Horregatik, hau da erronka berria: Kigaliko zuzenketak adierazten duenez (Ruanda), progresiboki ezabatzea gas fluordunak (HFCak, hidrofluorokarbonoak), hozkailuetan eta airea egokitzeko gailuetan erabiltzen direnak. Zientziari eta industriari dagokie, gobernuen laguntzarekin, HFCen ordezko egokiak aurkitzea, garapen bidean dauden herrialdeetako biztanleen ongizatea hobetzeko asmo zilegiei galga emango ez dietenak, askotan klima beroko tokietan kokatuta baitaude horiek”, jarraitu du José Ignacio Asensio.\nHoriek horrela, Foru Aldundiaren iritziz, erantzukizun kolektibo berri bat da, herrialde guztiei dagokiena, lurralde guztiei, baita gutako bakoitzari ere; “Espero izatekoa da, hemendik urte batzuetara, gai izango garela esateko, Montrealen ozono geruzari buruz itundutakoarekin gertatzen den bezala, Kigalin hitzartutakoa giltzarria izan zela berotze globalari galga emateko”, amaitu du foru diputatuak.


Hegoi Belategi - Bidasoko Hitza : Bidasoko Hitza\nGlifosatoaren erabilera etetea erabaki du Hondarribiko Udalbatzak\nHondarribian ez dira gehiago erabiliko glifosato herbizidan oinarritutako produkturik. Abotsanitzek aurkeztutako mozioak alderdi guztien babesa jaso zuen atzo.\n[Erreportajea] Iluntasunaren lainopean\n'Normaltasun berrian' errespetatu beharreko neurriak\nArantza Tapia Eusko Jaurlaritzako Ekonomia Garapenerako eta Azpiegituretako sailburuak, 'normaltasun berrian' koronabirusa kontrolpean mantentzeko neurrien xehetasunak eman ditu gaur.\n[Erreportajea] Gertuko altxorrak ezagutzeko aukera\nAisialdiari dagokionez, bada zer egin terrazez eta kirolaz harago. Hainbat museok ateak ireki dituzte. Soinuenea asteartetik dago irekia, gaur Oiasso Erromatar Museoaren txanda izan da, eta bihar, Mater Ontzi Museoarena.\nZalantzez betetako bide bati ekingo diote ikastetxeek\nDatorren astetik aurrera ateak zabalik izango dituzte Oarsoaldeko eta Bidasoko hainbat ikastetxek. Behar akademikoak dituzten ikasleak baino ez dira joango klasera.\nCOVID-19 positibo berririk ez Bidasoan\nDatuak baikorrak izaten jarraitzen dute eskualdean. Azken 76 orduetan koronabirus kasu bakarra atzeman da eskualdean, Irunen.\n33 koronabirus kasu izan dira Bidasoko adinekoen egoitzetan\nOarso Bidasoko Hitza-ri egindako adierazpenetan, Eider Mendoza Gipuzkoako Foru Aldundiko bozeramaileak, Bidasoko eta Oarsoaldeko erresidentzien egoeraren azalpenak eman ditu.\nHirugarren egunez, koronabirus kasu berririk ez\nAsteburuan ez da izan aldaketarik eta COVID-19 positiboen kopuruak berdina izaten jarraitzen du.\nBidasoan koronabirus kasu berririk ez\nAzken datuen arabera, albiste ona Bidasoan; ez da koronabirus kasu berririk atzeman. Guztira, Irunen 215 dira kutsatutakoak eta Hondarribian 38.\nZalantzez betetako garaia ostalarientzat\nOstalariek Covid-19ari aurre egiteko jarrera oso arduratsua izan dute, eta gehienek begi onez ikusi dituzte hartutako neurriak. Baina ohartarazi dute laguntzak eta kalte-ordainak azkar eman ezean, lanpostu asko kolokan egon daitezkeela.\nEguzkitsu hasi da eguna Felix Manso Ibarla jatetxean\nAtzo banatu ziren Repsol gidak ematen dituen eguzkiak. Guztira, hamar eguzkirekin saritu dituzte Bidasoko eta Oarsoaldeko bost jatetxe.\nMusikaz gozatuko dute berriz ere, III. '...A tempo' jaialdian\nHondarribiko Musika eta Dantza Eskolak egitarau oparoa antolatu du hilaren 12tik 15era ospatuko den '...A tempo' jaialdirako. Ekintzek iraun bitartean, ez da klaserik izango ohiko ordutegian.\nBeste eredu baten aldeko sortzailea\n‘Maita ditzagun gure sortzaileak’ HITZAren kanpainan parte hartu ondoren, indartsu ekin dio urte berriari Igor Obeso beiragileak. Geltoki historiko baten eraberritzea eta ‘Beira bero erara egindako pintxoak’, proiektu berriak.\nLangileen artean hiru positibo daudela-eta Alde Zaharreko taberna bat itxi dute\nTOPIC. TOLOSALDEKO NAZIOARTEKO TXOTXONGILO ZENTROA


naiz: Iritzia | Opinión - Afera politikoa, ez juridikoa\nAfera politikoa, ez juridikoa\n«Estatuaren indar erakustaldia da eta, horrela den heinean, ez al lukete Euskal Herriko eragileek determinazio edo argitasun handiagoa erakutsi beharko?»\nGabonetako paga gora, Gabonetako paga behera. Txostenak gora, txostenak behera. Afera juridikoa bailitzan eta txostengile hoberena daukanak gaiari haginkadarik eraginkorrena emango balio bezala.\nEz gaude, baina, afera juridiko baten aurrean. Afera hau politikoa da guztiz. Eta bere esangura areagotzen duen «detailea» daukagu, Extremadurako presidente Monagoren lehen hanka sartzearen ostean, kalapita EAEn eta Nafarroan kokatuta egotea: zer nagusitu behar da Estatuaren agindua ala Euskal Herriko instituzioetan politika propioak egiteko ahalmena?\nAgindu hauen azken helburuetako bat Euskal Herriko instituzioak ekinbiderako loturik uztea da. Beraz, honelakoen konponbidea ezin da juridikoa izan, politikoa baino. Lehenengo eta behin, hartzen ari diren neurri guztiek birzentralizaziorako bidea jorratzen dutela kargutu eta, bigarrenik, birzentralizazio bide horri mugak ipini eta kontra egin berandu baino lehen.\nSubterfugio juridikoek emaitza onik izango ote duten murriztu da eztabaida. Egia da subterfugio juridikoak erabiltzea tresna eraginkorra izan daitekeela hainbat lorpenetarako. Herri honetan ondo dakigu hori. Baina proiektuen arteko talkan eta bidegurutze aurrean ezin da ibilbidea horretan oinarritu.\nBarcinak modan ipini zuen formula –ordainketa bat urtarrilera aurreratzea– nahiko modan jarri da, harik eta berari ere balio izan ez dion arte. Eta harik eta, PSEk (nor eta PSEk), PNVrekin daukan sasi-borrokaren azken ziri moduan, aginduari uko egitea erabiltzea erabaki duen arte. Bestetik, PNVren erantzuna oso esanguratsua izan da: Madriletik agindutako legeak bete behar direla, ezinbestean; bestela, ondorioak etor litezkeela. Segurtasun juridikoaren printzipioari eutsi behar zaiola dio Bilbaok. Ze segurtasun eskaintzen digu euskal herritarroi Estatuko legeen menpe egotera behartzeak? Ez omen daude prest deliturik egiteko. Prest daude, ordea, azken urteotan zehar, krisia aitzaki, burutzen ari den lapurretarik handienean parte hartzeko eta konplizitate politikoa eskaintzeko ahal duten momentu eta egoera orotan.\nEgoera honek berriro ere urte hauetan guztietan PNV eta UPNren erregionalismoak erabili izan duen autogobernuaren jostailua gero eta apurtuago dagoela erakutsi die herritarrei eta bere onurak saltzea gero eta gaitzagoa dela alderdioi. Gailendu dena ez da izan eztabaida ekonomikoa, ea diru nahikoa dagoen ala ez, nahiz eta Madriletik neurri ekonomiko beharrezkotzat saldu. Gailendu dena da Madrileko agindu bat dela eta agindu hori era berean bete beharra dutela erkidego autonomiko guztiek. Honela tribunalek ebatzi beharko lituzketen balizko ondorioak herrien arteko konfrontazioa zigortzeko ebatziko lituzkete.\nErabakitzeko eskubidea da mahai gainean dagoena. Estatuaren indar erakustaldia da eta, horrela den heinean, ez al lukete Euskal Herriko eragileek determinazio edo argitasun handiagoa erakutsi beharko? Euskal Herria guztiz bere buruaren jabe bihurtzeko edo guztiz lotzeko bidea une honetan honelakoetatik pasatzen ari da, lehen begiradan gezurra dirudien arren.\nEl sistema carcelario, reflejo de una sociedad\nEspainiarren uniformetasunaren izenean euskara desagerrarazi\nIsabel Huarte Guerra | Vecina de Mendillorri\nEl PP culpa al euskara del informe PISA\nJosetxo Labairu Senosiain | Administrazioan Euskaraz Taldea


Izan garena eta izango garena - Euskal Herriko Txistulari Elkartea\nBy txistulari 2018 Abendua 24 2020 Martxoa 17 Berriak\nArgazkiak: Jose Miguel Llano\nAbenduak 24, txistulariok Euskal Herriko kaleak ibiliko ditugun egun honetan, urtero legez, izan eguraldi goxo edo makur, urtearen akabera begibistan, izan garenaren eta izango garenaren mugan, ohiko ariketarekin gatoz: urte zaharrak zer utzi digun eta berriak zer dakarkigun.\nTxistulariontzat eta gure elkartearentzat mamitsua izan da urtea, eta hori laburbiltzea ez da makala. Horregatik, aurretik doa, bakarmen eskea bidean zerbait uztekotan. Urteroko Asanblada Orokorra Murgian izan genuen martxoan, batzarra ospakizun giroarekin uztartuz Txistu Eguna ere ospatu baigenuen arrakastaz. Urte bukaera berriz Txistulari aldizkaria erabat eraberrituarekin etorri da: kolore gehiago, diseinua erabat berria, atal berriak, umore grafikoa, disko batekin… Elkarlanaren emaitza baita, Gasteizko Udal Folklore Akademiako Txistuka proiektuaren eskutik. Logoa ere aldatu dugula ezin ahaztu, lehiaketa bat tarteko eta bazkideek gure webean azken erabakia hartuta, estu estu. Irudi berri biziagoa eta koloretsuagoa, mugimendua eta elkarlanaren ispilu.\nBi domina banatu ditugu 2018an. Aurrena, Urdiainen Migel Anjel Sagasetari urrezkoa eskaini zitzaion, dantza eta txistu doinu artean. Ondoren, Luis Udakiola zenari zilarrezko domina aitortu zitzaion Donostian, kontzertu-omenaldian. Guzti hoenen eta gehiagoren berri ere jaso dugu gure webean, egunero berri bat behintzat plazaratuz eta agenda proposamenez betez.\nHorrela jakin genuen II. Txistu Konposizio lehiaketaren saria atzerrira zihoala edo eta Hernaniko Lehiaketan gazteek txistua osasuntsu dagoela erakutsi zigutela aurten ere. Euskadiko Orkestran txistua bere musikarien arteko beste baten gisa ikusi genuen, Garikoitz Mendizabalen eskuan Agata, basque fantasy obraren estreinuan.\nEskenatoki handietatik harago ere izan ginen, Euskal Herria puntarik punta ibili baitugu Mugarik Gabeko Txuntxuneroen eskutik, Alesbesetik Donibane Lohitzunera, Aoiztik Pasaiara eta gero Gasteizera. Ezin konta hala herrietara txistu doinuak barreiatuz eta herria josiz, nekerik gabe. Urtea Baionan bukatu genuen, txistu elkarretaratze jendetsuan. Izan ginen baita Urduñan, topaketak, jardunaldiak eta galdutako liburuki baten istorioa jasoz.\nTxistulari gazteek Iruñeako plaza bete zuten kontzertu koloretsuan eta Araban, horrebeste egin zuten Agurain dantzan jarri zuten. Lau hiriburutako alardeak gure pantaila txikira heldu ziren, bakoitza bere proposamen bereziarekin.\nDonostiako udal txistulariak Zugarramurdiko harpeetan ikusi genituen, Iruñeakoek musikaren koloreak aurkeztu zizkiguten eta 7 platereko menua dastazera gonbidatu, Bilboko udal txistulariek Euskalduna jauregitik proposamen ezberdinekin harritu gintuzten eta Uztaritzeko txistularien dantza eta kantuekin gozatu genuen. Erriberara hurbildu eta bertako txistulariek erraldoiak ere dantzan jartzen dituztela ikasi genuen, Silbote aldizkaria ezagutuz.\nDisko berriak ere jaiotzen ikusi ditugu: Suakairen Raices Aitor Urkizaren eskutik, Aikoren Mutil dantzak, Ordago folken 2daia Jose Luis Cantabrana txistulariaren eskutik edo eta labetik ateratzear den Gasteiz Big Band eta Udal Txistularien uztarketa diskoa. Aiko Drums danbolin berriak ezagutu ditugu eta nola Nafarroan matrikulazio kanpaina arrakastatsuan 50 txistu oparitu zituzten. Durangoko azokatik ere pasa ginen eta Silboberriren ekoizpen berrien berri jaso genuen.\nIstorio txiki eta handiak, bideo, kronika, iritzi artikulu, zozketak (hau berrikuntza izan da) eta gure argazkilariek igorritako argazki ederrak izan ditugu gure web-gunean. Mila esker guztioi zuen ekarpenagatik!\nUrte berriak zer ekarriko\n2019an Txistulari Gazteen topaketak helduko dira, baita Maitatia disko liburuaren aurkezpena maiatzean eta urteroko gure batzar orokorra, oraingoan Sopelan martxoan. Iruñeatik proiektu multimedia interesgarri bat ondu da eta berau aurkeztuko dugu laster. Hauxe noski aurrepen txiki txiki bat besterik ez da, harritzeko tartea ere utzi beharko baitugu.\nNeguko oporrak ondo pasa eta urte berri on izan dezazuela opatuz, gu ere hurrengo urterarte agurtuko zaituztegu, urarrilaren 7a arte atseden hartuko baitugu. Izan ongi eta gozatu! Baina aurretik, txistulariok, kaleak bete ditzagun gaurko egunez, izan eguzki edo euri…\n[BIDEOAK] Gabon giroan


Giro ederrean egin dute Errezil Sagarraren astearen barruko ikastaroa - Urola Kostako Hitza : Urola Kostako Hitza\nUdazkenarekin batera iritsi ohi da sagar uzta, eta urtero sasoi horretan egin ohi duten bezala, Errezil Sagarraren Astea ari dira egiten Errezilen. Prestatutako egitarauaren barruan, ikastaroa eskaini zuen atzo, asteazkena, Azpeitiko Elikaguneko Xabi Izagirre sukaldariak Errezilgo Erniope elkartean. Hamar lagun inguruko taldea animatu zen Eizagirrek eskainitako ikastarora, eta giro ederrean aritu ziren sukaldatzen. Ondoren, prestatutakoak dastatzeko aukera izan zuten ikastarora animatu ziren lagunek.\nBihar, ostirala, jarraituko dute prestatutako egitarauarekin:\nAbenduak 1, larunbata.\n-Errezil Sagarraren Ibilbidearen aurkezpena eta inaugurazioa, Koldobika Jauregi eskultorearekin eta Loidi Saletxe bertsolariarekin,\nAbenduak 2, igandea.\n-Errezil Sagarraren Azoka, 10:00etatik 14:00etara.\nSagar eta sagarkiez osaturiko postuak izango dira. Horrez gain, sagar muztioa nola egiten den ikusteko eta dastatzeko aukera izango da. Bestalde, gaztain erreak, artisauak (otargintza eta eskulanak) eta sagar dultze lehiaketa herrikoia izango dira. Gainera, Jakoba Errekondo paisajista eta agronomoa bertan izango da edozein galderari erantzuteko.